url: =Posted on: Sunday October 30, 2011 08:03 PM -0500\nZomi D.C News Archvies in 2010\nTg. Zam Tual, B.S Mechanical Engineering,\nUniversity of Maryland, College Park, December 2010\nMore Info: Zomi D.C Educational Page\nTg.Thang En Thawn & Lia Niang Deih Nuam Wedding Ceremony\nPa Sian Khan Pau & Nu Man Khan Vung te Tapa, Zomi Innkuan D.C member Tg. Thang En Thawn (Thawn) leh Pa Hau Lian Mang & Nu Vung Nian No te Tanu Lia Niang Deih nuam (Kangnu) te kitenna mopawi pen December 18, 2010 ni in Maranatha Community Church of God, Frederick, MD ah picing tak in kibawl aa, tualai ah sak leh khang pan mi tam pin hong muak thei uh hi. Kitenna Mopawi man te a nuai aa link ah kien thei hi.\nView Thawn & Kangnu's Wedding photos at :\nMore info: www.zomidc.org\n*Posted on Sunday, December 18, 2010 @ 11:55:00 pm EST by Webmaster*\nTg. Dong Khup & Lia Zam Cing Wedding Ceremony\nSiapi Ngen Za Dal (late) leh Nu Dim Khan Niang te tapa, Zomi Innkuan D.C Secretary pa a hi Tg. Dong Khan Khup leh Pa Zam Cin Kam leh Nu Vung Khawm Niang te Tanu Lia Dim Zam Cing te pumkhat suahna Mopawi pen November 20, 2010 ni in Second English Lutheran Church, Baltimore, Maryland ah nasia tak leh picing takin kibawl aa, tualai ah sak leh khang pan mi 500 val bang in hong muak thei uh hi. D.C kiim aa om Zomite lak akibawl Mopawi te ah hong pai mi a tam pen pawl lak ah khat hi kha dingin kigen hi. Tg. Dong Khan Khup pen Zomi Innkuan D.C kipawlna ii President leh Secretary panmun pante hong sem to to makai khat a hi hi. Hibang in pumkhat suah Mopawi limci mahmah hong neih theih manun Zomi Innkuan D.C pan zong nakpi takin kiangtanpih mahmah hi.\nView Khup & Cing's Wedding photos at :\n*Posted on Sunday, November 21, 2010 @ 11:55:00 am EST by Webmaster*\nZomi D.C Khuado pawi nuamtak kibawl\nZomi Innkuan D.C Kum 9 cinna leh Zo ngeina Khuadopawi pen Zomi innkuan D.C makaihna tawh October 30, 2010 ni in Baltimore, Maryland ah picing tak in kibawl aa, tualai ah Zomi pih tampi in hong muak uh hi. Tukum pen kum dang tawh kibang loin hong pai mi zong kitam mahmah a, lasakna bek hi lo in mipite gualnop theih nading kimawlna te zong kihel in hong pai mi khat ciat in nuam sa mahmah uh hi. Sun lam teng in bawlung suihna zong kinei thei hi. Nitak hun zatna ah Rev. Suan Khan Mang in Chairman sem in Khuadopawi tawh kisai leh Zomite hanthotna Pa Thang Suan Mang in hong nei uh hi. Gualnopna atuamtuam bawlna pen Pa David Suanno leh Tg. Thawng Mung ten hong makaih uh aa, mee (Lottery) sawkna zong kinei hi. Tualai ah First Prize pen Lia Mary Bawi Niang, Second Prize Lia Zunnu, Third Prize Tg. Pa Suan te in ngah uh hi. Zomiten i Zo ngeina manpha khat a hi Khuadopawi pen i kepcing den ding thupi mahmah hi.\nView Khuado Celebration photos at : http://picasaweb.google.com/osmung/KhuadoPawi2010ZomiInnkuanDC#\n*Posted on Sunday, October 31, 2010 @ 11:55:00 am EST by Webmaster*\nZCCC pawlpi Kum (3) Cinna nuamtak kibawl\nZomi Innkuan D.C huam sunga Zomite makaih pawlpi khat a hi, Zomi Christian Community Church (ZCCC) ii kum (3) cinna pawi pen Saturday, October 23, 2010 ni in Baltimore, Maryland ah nasia tak leh picing takin kibawl aa, tualai ah Washignton D.C kiim aa om Pawlpi tuamtuam pan mi tampi in vamuak thei uh hi. ZCCC Pawlpi pen 2007 October kha in Zomite makaihna tawh a kiphuankhia pawlpi khat a hi hi. Tulai tak in Washington D.C kiim ah Zomi te makaih pawlpi thum om hi.\nView ZCCC 3rd Anniversary Celebration photos at : http://picasaweb.google.com/osmung/ZCCC3rdAnniversaryCelebration#\n*Posted on Sunday, October 24, 2010 @ 11:55:00 am EST by Webmaster*\nThawngno & Awikhawm's Wedding Ceremony\nDr. Cope Ya Pome (Khup Za Pum) leh Nu Ciin Niang te Tapa, Zomi Innkuan D.C makai khat a hi Tg. Thawng Khan Cin (Thawngno) leh Pa Cin Za Kam leh Nu Mang Thian Dim te Tanu Lia Awi Khawm Huai te pumkhat suah kitenna mopawi pen September 25, 2010 ni in Washington D.C Calvary Burmese Church ah nasia tak leh picing takin kibawl aa, tualai ah sak leh khang pan mi tampi in va muak thei uh hi. U Thawngno pen Zomi Innkuan D.C kiphot khiat cil aa kipan tudong ciang Zomi D.C aading ma hong pang den khat a hi hi. Hi bang in kitenna mopawi hong neih theih pen Zomi Innkuan D.C in zong nakpi takin kilungdampih hi. Koi koi i tung zongin Zomite in i angkawi ding zi leh Pasal pen ei Zomi sung mah zong tek leng i minam hong mangthan nawnlo dinga, Zomite gual tung kituang ding hi.\nView Wedding Photos at:\n*Posted on Saturday, Septempber 25, 2010 @ 11:55:00 pm EST by Webmaster*\nSpecial Report : Thawnkham & Sangpi Concert te picing takin kizo\nZomi sungpan lasa minthang te geel a hi Thawnkham leh Sangpi te ii USA TOUR – 2010 Summer Concert te picing leh nasia tak in kibawlzo ta hi. July 24 - Lancaster, Pennsylvania; August 6 - Jacksonville, Florida; August 14 - D.C Area; August 21- Grand Rapid, Michigan; August 28 - Atlanta, GA; August 29 – Greensboro, North Carolina; September 4 - Indianapolis, Indiana; September 5 - Fort Wayne, Indiana ; September 11 – Franklin, Tennessee cih mun 10 te ah picing tak leh gualzo tak in kibawl zo hi. Tua bek thamlo in D.C Area kiim aa Zomite makaih pawlpi thum te kigawm in a kibawl A (3) veina Zomi Singsong service pawi ah hong a mau te geel hong kihel uh aa, la ngaih no no tampi hong sa uh hi. Read More.......\nA (3) Vei na Zomi Singsong Service nuamtak kizo\nZomi Innkuan D.C huam sunga om Zomite makaih pawlpi thum a hi Sizang Burmese Mission Church, Zomi Christian Community Church, Evangelical Baptist Church te kigawm khawm in a thum vei na lasakna pawi pen EBC pawlpi te makaihna tawh Calvary Lutheran Church, Mt. Airy, MD ah nasia tak leh picing takin kibawl hi. Tualai ah Pa David Suanno in Hun uk sem aa, Rev. Lian Khan Kap in Hanthotna pia hi. Pawlpi thum te sung pan la ngaihno no tampi kisa hi. Tedim khua Cope Memorial Baptist Church pan Pastor Rev. Khup Khen Pau in zong thu genna hong nei thei hi. Zomite sungpan lasa siam te a hi Thawnkham, Sangpi, Suanlian leh Thawngmung te in zong la ngaihno no te hong sa uh a, zaknop kisa mahmah hi. Zomite sung pan Guitar thum minthang Tg. Zenlian leh E.Tuang te zong hong kihel thei uh in thupi kisa mahmah hi. Lasa siam Thawnkham leh Sangpi zong US gam State tuamtuam ah Concert a bawl koi koi na uh picing tak in manta uh D.C Area pan dingkhia ta uh hi. A (3) vei na Zomi Singsong Service pen nitak 11:15 pm kim in nuamtak kizo hi. Hih Singsong Service hangin Zomite sung kipumkhatna leh ki-itna nasia takin hong khangsak aa, hi bang aa kimuhkhopna Zomite sung neih khop zel ding kilunggulh tek hi.\nView Zomi Singsong Serive Photos at:\n*Posted on Tuesday, Septempber 14, 2010 @ 6:55:00 pm EST by Webmaster*\nThawn Kham & Sangpi Tour USA-2010, Summer Concert\nSummer Concert D.C Area\nVocalists : Thawn Kham & Sangpi\nGuest Vocalists: Suan Lian & Milla Dawt Hniang\nMusicians: Lead - Zen Lian\nBass - Salai TukTuk\nKeyboard - Khaipaak\nDrum - Thawng Mung & Sangpi\nDate: August 14, 2010 (Saturday)\nTime: 7:00 P.M - 10:00 P.M\nVenue: Celebration Church\nContact : Dong Khup @ 443 629 3329, Zen Lian @ 443 739 0566\n** The concert event across the U.S\n(1) July 24: Lancaster, PA\n(2) August 6: Jacksonville, Florida (To be confirmed)\n(3) August 7: Miami, Florida\n(4) August 14: D.C Area\n(5) August 21: Grand Rapid, Michigan\n(6) August 28: Atlanta, GA\n(7) September 4: Indianpolis, IN\n(8) September 5: Fort Wayne, IN\n(9) September 11: Greensboro, NC\n*Posted on Sunday, July 17, 2010 @ 11:55:00 pm EST by Webmaster*\nThomas Mung's Graudation Ceremony\nZomi Innkuan D.C E.C member leh Secretary of Culture, Literature, and Information pan mun len ahi, Siapi Ngen Za Dal (late) leh Nu Dim Khan Niangte Tapa Tg. Thomas On Sian Mung in May 15, 2010 (Saturday) ni in Washington D.C ngei aom Engineering Sang mingthang khat a hi Capitol College pan in B.S in Electrical Engineering tawh degree hong la thei a hih manin Zomi Innkuan D.C leh Zomibup in kilungdampih in kiangtanpih mahmah hi. Tg. Thomas Mung in a sang uh pan a mark sang (Honor) tawh gualzawhna hong ngah lai lai a hih manin namdangte tawh liangko kikim aa gualzawhna hong pia i biak Pasian min phat hang. Lungdamkoh ankuang umna leh Topa tung lungdamkoh biakpiakna zong Zomi D.C memberpih te tawh a inn vuah nasia tak in bawl cih thu kiza hi. Zomi leh Zogam a zun ding mipil tampi kisam lai i hih man in Khangno te i hanciam ciat ding thupi mahmah hi.\nView graduation Photos at:\n*Posted on Sunday, May 16, 2010 @ 11:55:00 pm EST by Webmaster*\nGraudation Ceremony ah Sapna lai\nDear Zomi D.C memberpih teng,\nPasian hong lamlak na tawh B.S in Electrical Engineering degree la thei ding ka hih manin a nuai aa hun geel na bangin a kuamapeuh nong muak ciat nangun itna lianpi tawh hong sam ing.\nA ni : May 15, 2010 (Saturday)\nA hun : 9:45 am\nLungdamkoh ankuang umna leh biakpiak kikhopna\nA hun : 5:30pm (ankuang umna)\n7:30pm (biakpiak kikhop)\nA mun : 8741 Mary Lane\n*Posted on Wednesday, May 12, 2010 @ 11:55:00 am EST by Webmaster*\n2010 - 2012 Zomi Innkuan D.C Election Nuamtak kizo\n2010 - 2012 sung Zomi Innkuan D.C hong makaih ding Makai kitelna Election pen April 17, 2010 ni in Tg. Dong Khan Khup te inn, 8741 Mary Lane, Jessup, Maryland ah picing takin kibawl aa, hong pai mipi te Vote piakna tawh a nuai aa bangin kitel khia hi.\nI. 2010 – 2012 Zomi Innkuan D.C Advisory Board\n- Pa Khai Cin Pau\n- Pa Thang Lian Pau (Zotaang)\n- Rev. Suan Khan Mang\nII. 2010 – 2012 Zomi Innkuan D.C Central Executive Committee (CEC)\nPresident – Pa Ngo Cin Thawng\nVice President – Pa Nang Sian Thang\nGeneral Secretary – Tg. Dong Khan Khup\nAssistant General Secretary – Pa David Suanno\nAuditor 1 – Pa Ving Khan Thang\nAuditor 2 – Pa Cin Do Khup\nE.C member – Pa Albert Pau Za Lian\nE.C member – Pa Khup Sian Lian\nE.C member – Tg. Thomas On Sian Mung\nSecretaries of Music & Entertainment - Tg. Thawng Sian Mung\n- Tg. Zen Lian\nSecretary of Culture, Literature, and Information– Tg.Thomas On Sian Mung\nSecretary of Sport – Tg. Kham Sian Muan\nHead of Area Leaders – Pa Thang Za Mung\nIII. Sub-Committee Members\n1. Culture Committee members\n- Nu Cingh Za Huai (Nu Kok)\n- Pa Awi Sawm Pau\n2. Music & Entertainment Committee members\n- Tg. Thawng Khan Kam\n- Tg. Nang Khan Pum (Nangpu)\n- Tg. Zam Go Mang\n- Pa Zam Mun Mang\n- Tg. Pum Hen Thang\n- Tg. Gin Za Khai (Khaipaak)\n- Tg. Thang Hau Mung\n3. Sport Committee members\n- Tg. Thang Tung\n- Tg. Mang Hen Khai\n4. Area Leaders (Veng Hausa)\n- Frederick Veng – Pa Joseph Thang Suan Lian\n- Laurel/Riverdale Veng - Tg. Nang Khan Pum (Nangpu)\n- Baltimore Veng – Pa Thang Za Mung\n- Montgomery County Veng - Tg. Pau Sian Lang\n- Virginia Veng - Pa Nang Khan Hang (Hangpu)\n*Posted on Sunday, April 18, 2010 @ 1:00:00 am EST by Webmaster*\nA (2) Veina Zomi Singsong Service Nuamtak kibawl\nWashington D.C kiim aaom Zomite makaih Pawlpi te ahi Evangelical Baptist Church (EBC), Sizang Burmese Mission Church (SBMC), Zomi Christian Community Church (ZCCC) te kipawl khawmin a (2) veina Zomi Singsong Service pen April 10, 2010 (Saturday) ni nitak nai 6:30pm in Sizang Burmese Mission Church te inntekna tawh, SBMC Church, 11845 Seven Locks Road, Potomac, Maryland ah nasia tak leh picing takin kibawl hi. Tualai ah Hun uk Tg. Nang Kam Piang in sem a, Kipatna thu ngetna Rev. Suan Khan Mang, Sumpi aap thu ngetna Rev. Lian Khan Kap, Hanthotna Rev. Cin Do Thawng, Hun tawp thu ngetna Rev. Zam Khai te in hong nei uh hi. Zomite sung pan lasa siam te in la dawng 22 tawh Pasian phatna kinei ziahziah aa, hong pai khempeuh in tha kingah mahmah hi. Zomi Guitar siam minthang Tg. Zen Lian in zong a siamna hong lak khia aa nopci kisa mahmah hi. Washington D.C kiim aom Zomite kithu tuakin Pasian phat khopna i neih theih pen lungdam huai leh et teh huai mahmah hi. Leitungbup Zomite zong kilungtuak kithu tuakin Pasian aading gam leh minam aading mapang khawm ciat hi.\nCheck Celebration photos at : http://picasaweb.google.com/osmung/A2VeinaZomiSingsongService2010#\nWatch Video at : http://www.ustream.tv/recorded/6101929\n*Posted on Saturday, April 11, 2010 @ 12:00:00 am EST by Webmaster*\nA (2) Veina Zomi Singsong Service kibawl ding\nWashington D.C kiim aaom Zomite makaih Pawlpi te kipawl khawmin a (2) veina Zomi Singsong Service pen Sizang Burmese Mission Church te makaihna tawh a nuai aa hun geelna bang kinei ding a hih manin Zomi a kua ma ciat pai in tha pia ciat ni. Tualai ah Pasian phatna la tuam tuam te kisa ding hi.\nA ni : : April 10, 2010 (Saturday)\nA hun : : 6:00 pm\nA mun : : Sizang Burmese Mission Church\n(Seven Locks Baptist Church)\nPotomac, MD 20854-3340.\n::- Bear right onto US-40 E toward WASHINGTHON/ BALTIMORE\n::- Continue on I-270 SOUTH\n::- Take exit #6 onto I-270 LOCAL SOUTH toward W. MONTGOMERY AVE\n::- Take exit # 4B/MONTROSE RD WEST onto MONTROSE RD\n::- Turn left on SEVEN LOCKS RD\n::- Arrive at 11845 SEVEN LOCKS RD, POTOMAC, on your left.\nFrom Laurel, Greenbelt, Riverdale, and Virginia etc.,\n::- Take right fork onto I-270 NORTH toward FREDERICK\n::- Take right fork onto I-270 LOCAL NORTH toward MONTROSE RD\n::- Take exit #4B/ MONTROSE RD WEST onto MONTROSE RD\n::- Arrive at 11845 SEVEN LOCKS RD, POTOMAC, on your left\n*Posted on Friday, April 9, 2010 @ 12:00:00 am EST by Webmaster*\nZomi D.C Makaihna tawh Khuadopawi picing takin kibawl\nZomi Innkuan D.C makaihna tawh Washington D.C kiim aom Zomite in Zomi Innkuan D.C kum 8 cinna leh Zo ngeina khuado pawi pen October 31, 2009 nitak in St. Stephen Lutheran Church,Baltimore, Maryland ah nasia tak leh picing takin kibawl a, tualai ah D.C Area kiim pan Zomi 400 kiim bang hong kihel uh a, picing takin kibawlzo in hong kihel mimal khat ciat in nuam kisa mahmah hi. Tualai ah Khuadopawi thu genna, theih huai tuamtuam genna, Social game kimawlna, Zola ngaih no no te sakna leh Zo ngeina lam vui te lam na tuam tuam kinei hi. Zomi sung pan Music tum siam te in siamna hong lak ziah ziah uh aa, Zomi la sa siam ten hong zai ziahziah uh in nopci kisa mahmah hi. Hun man ciang in Ankuang umkhopna kinei thei hi. Pasian hong lam lak na leh Zomite kipum khatna tawh Zomi innkuan D.C zong kum 8 sung nuamtak ki kalsuan thei hi. Hih khuadopawi in Zomite kipumkhatna, kilungtuahna hong lak khia a, namdang ten nasia hong sa mahmah uh hi. Mailam ah hi bangin Zomite kilungtuak takin Zomite ngeina khuadopawi i bawl toh suak zawh nading hanciam ciat ni.\nCheck Zomi D.C Khuado photos at: http://picasaweb.google.com/osmung/KhudoPawi2009DCArea#\n*Posted on Wednesday, October 31, 2009 @ 12:00:00 am EST by Webmaster*\nProfessor Dr. Tuanno D.C hong hawh\nKawlgam pan mi minthang khat leh minam aading gam aading ma hong pang Professor Dr. C. Thang Za Tuan leh azi Sianu Cin Khan Lun, atapa Haumung, alawmpa Professor Gary te Zomite omna D.C Area kiim ah hong hawh uh a, October 18, Sunday ni in Zomite makaihna pawlpite ahi Sizang Burmese Mission Church leh Zomi Christian Community Church te ah thu genna, hanthotna hong nei thei aa tha kingah mahmah hi. A mah pen Ministry of Education ah Deputy Director General tawh pension hongla a, Zomite lak ah Education lam tawh kisai mun sang pen atung, Zomi min hong tawi sang Siapi pa a hi hi. 2002 kum in Yangon Institute of Education in Advanced Doctoral Programme for Senior Educators hong hon ciang in zom thei in “Cybernetic Science and Information Communication Technology in Cyberage Pedagogics” Research Dissertation tawh November 4, 2006 ni’n 39th Convocation, Doctoral Degree apiak masak na uah Doctor of Philosophy (Ph.D) kipia hi. Doctorate degree hong ngah thei hi.\nTulaitak a panmun leh asepte\nAdvisor: ZBCM; ZCLS; MOMNO; ZOMUS; ZOCIA; ZONU TONG LUAN;SIAMSIN; DIKOM; BARS (MIT) Insein; Myanmar Birds & Nature Society, (MBNS)-Yangon;Central-CLCC(Universities-Myanmar); ZTS (Kalemyo); ZCA-Yangon. CCLCC- Universities-Myanmar Sangnaupang makaite mapanna tawh Human Resource Development Seminar Zogam leh Zomi University sangnaupangte tawh 2006 kum apat in kum sim in neih nading ah, Patron & Resource Person khat in mapang hi..President: Zanggam Zomi Baptist Association (Mandalay) & Agape Zomi Baptist Church-Yangon. Secretary: Tedim Kipawlna, (Tedim Association) –Yangon (2004- ). Chief Editor: ZOLUS Journal.\nSiapipa pen tulai tak Washington D.C, aom American Association for the Advancement of Science ah Science Workshop a kah lai tak zong a hi hi. Hibangin Zomi sungah i muan i suan khat tawh kimu thei, kiho lim theih pen D.C Area aom Zomite aading angtanhuai mahmah hi.\nAlso visit Dr. Tuan's Biography at : www.zomidc.org/thangzatuan.htm\nWatch Dr. Tuan's sermon here: http://www.watchonline002.sizangchurch.org/100709_002.htm\n*Posted on Wednesday, October 18, 2009 @ 11:31:00 pm EST by Webmaster*


timestamp: atn

url: =Atomic Kitten - Ser Tu PasiÃ³n(The Tide Is High) lyrics | LyricsMode.com\nSer Tu PasiÃ³n(The Tide Is High) lyrics\nAtomic Kitten – Ser Tu PasiÃ³n(The Tide Is High) lyrics\nSer tu pasiуn es mi obsesiуn\nNъmero uno en tu corazуn.\nNo es lo que haces que me duele mбs\nEs esa manera en que haces lo demбs.\n(ser tu pasiуn)\nToda chica quiere que a su lado estйs\nObsesiуn...(eres mi obsesiуn)\nSer tu pasiуn es mi obsesiуn...\nLyrics taken from http://www.lyricsmode.com/lyrics/a/atomic_kitten/ser_tu_pasinthe_tide_is_high.html\n→Ser Tu PasiÃ³n(The Tide Is High) lyrics


url: =TZN - DAHPIHNA: PU KAM ZA KHAI (kum 70)\nZYA Weekly News Oct 23, 2015 ni a hi\nZogam Tangthu theihuai tomkim cing\nBy Rev Khup Za Go\n(Lungdamna Aw, Lom 5 Hawm 11 leh 12, Nov-Dec. 1980, laimai 1, Lom 6, Hawm 1 January 1981 laimai 1 pan a kiteikhia)\nZogam (Chin Hills) pen a leitang tai patle 13,902 hi a, mihing pen 1974 kumin 354,000 pha dingin ki-ummawh hi. A gam buppi pen township 9 kisuah a, Tiddim, Tonzang, Falam, Thlantlang, Haka, Matupi, Paletwa, Mindat leh Kanpetlet kici a, Township Officer khat ta in uk hi.\nThangmual (Fortwhite), Inbuk, Bawipa, Lunmual, Awtaraw leh Khonu kicite mual minthangte hi a, lui min nei deuh pen, Gun, Ciau, Bawinu, Lemro, Mata leh Mong kicite hi. Lih pen bual lian pen hi.\nLate Rev Khup Za Go Leh a lawm, Chin Sian Thang – Yangoon, 1962?\nTang laiin Zogam pen kuama khut nuaiah om loin Zomite amau leh amau ki-uk hi. 1896 kumin Mikang kumpi in ana tawh la-in, India leh Kawlgam pen gam khatin uk khawm uh hi. 1948 kum a Kawlgam in suahtakna a ngah ciangin Zogam pen Chin Special Division kici-in a uk Zumpi pen Chin Affairs Council kici hi. 1974 kumin Zomitein State ngah uh a, Zogam pen Chin State kici a, Zo Zumpi pen Chin States People’s Council kici Zo Zumpi pen amasa in Rangoon ah om hi. Tua panin Kawlpi (Kalemyo) ah kisuan a, tua pan tawl khat khit ciangin Haka khua ah kikhin kik a, tu takin tua lai munah om hi.\n1. Khanglui Biakna: Ni dang laiin Zomite in dawi leh kau, sing leh suang bia uh hi. Mual leh guamte kihta in vokno akno tawh kithoi uh hi. Dawi nam tampi inn dawi, gam dawi a bia uh hi. Hih bang biakna pen Mikang pau-in Animism kici a, leitung mi khempeuh phial in tanglai in tua bang upna leh biakna a nei uh hi. Kawlte in zong Buddha biakna a zuih ma un hih bang khanglui biakna mah zui hi dingin ki-ummawh hi.\n2. Pau Cin Hau Biakna: 1900 pawl ciangin gan tawh kithoih dawi biakna phiatin Pasian khat om hi ci-in upna biakna thak khat Pau Cin Hau in phuan hi. Tua biakna thak pen kibawl phain tu-a Zogam sung bekah hi loin Manipur leh Aizawl gam Zomite tenna dong in kizel man hi. Pau Cin Hau pen Tedim khua Khan Lian leh Cing Zam’ tapa hi a, 1859 kumin suak a, 1948 Dec. 28 ni-in Mualbem khua-ah si hi. Zolai zong phuan ahih manin “Laipian Biakna” zong kici thei hi.\n3. Khristian Biakna:\n(a) American Baptist Pawlpi : Zogam Lai Siangtho thu hong puak masa pen American Baptist Pawlpi hi. March 15, 1849 kumin Rev. A. `Carson-te nupa Zogam tung hi. March 21, 1902 ciangin zato siam Dr. H. East-te nupa Zogam hong tung uh hi. Missionary masa pen Rev. A. Carson April 1, 1908 kum a sih ciangin Dec. 21, 1908 ciangin Dr. J.H. Cope te nupa hong tung hi. Dr. East pen a gam tawh kituak lo-a dam thei lo ahih manin sawt om loin America ciah kik pah a, a laih dingin zato Dr. J.G. Woodin te nupa Nov. 11, 1910 ciangin hong tung uh hi. Dr. Woodin te 1915 kumin Bhamo-an kisuan uh ahih manin Zogam nasem dingin Dr. C.V. Strait te nupa Oct. 2, 1925 ni-in hong tung uh hi. June 11, 1938 ni-in Dr. Cope a sih ciangin Dr. F.O. Nelson-te 1940 kumin hong tung uh hi. A nunung penin Rev. R.G. Johnson-te nupa February 2, 1946 ni-in hong pai uh a, 1966 kumin ciah kik uh hi. Amau nupa pen American Baptist Missionary Zogam pan a ciah nunung pen ahi uh hi. Hi banginZogam ah Khristian Pawlpi hong kipan a, 1940 kumin R.C.M. Pawlpi, 1948 ciangin S.D.A. Pawlpi hong tung uh a, tu ciangin Khristian Pawlpi tuamtuam tampi Zogam ah piang hi.\n(b) Khristian Khantohna: Zogam ah tui kiphum masa pen Thuam Hang leh Pau Suan hi a, April 4, 1904 ni-in Rev. Carson in tuiphum hi. Missionary-te leh Zomi Khristian masate in haksatna tampi tawh na hong sep ciangun hi bang tuiphum mihing khan’tohna kimu hi:\n1915 – 150\n1930 – 1,591\n1940 – 5,514\n1950 – 19,655\n1960 – 37,705\n1970 – kithei lo\n1980 – 69,191\nHih pen Zomi Baptist Convention (ZBC) ciaptehna bangin tuiphum sa teng bek hi a, Pawl huam milip hi lo hi. Tua ciangin ZBC pen Zogam sung bek hi lo Kale Valley, Tamu Valley leh Upper Chindwin sung Zomi Baptist kipawlna ahih manin Zogam sung Baptist Pawlpi ahi lo Khristian Pawlpi dangte tawh kigawm lai leh Zogam bup Khristian pha zah pen kithei pan ding hi.\n(c) ZBC Tangthu Tawm: Zogam Khristiante pen tawm lai ahih manin 1905 a kipanin pawlpi khat bangin vai pai lai uh hi. 1948 ciangin Tiddim, Falam leh Haka ci-in Association 3 kisuah uh hi. 1953 ciangin hih Association thum tengin Zomi Baptist Convention ci-in kipawl khopna phuan uh hi. Tu ciangin ZBC pen Association tuamtuam 14 kipawlna hi a, Zogam sung Baptist bek hi loin a kiima Zomi Baptist te zong kipawl uh a, Tiddim, Falam, Haka, Kale Valley, Tamu Valley, Kalemyo, Thantlang, Matu, Tonzang, Kuki, Siyin, Zo, Thado leh Zotung ci-in Pasian nasep khopna hi. Tu-in ZBC pen Burma Baptist Convention sungah Karen zomin Convention thahat pen a nihna ahi hi. ZBC General Secretary masa pen Sia Hau Go hi a, tu laitak a sem pen sia Hrang Tin Khum hi. ZBC in Kawlgam bup BBC sungah pan mun a tuamtuam len ngei a, tu laitak BBC President zong Zomi Sia Tial Dum ahi hi.\nZogam mual leh gual kilawm!\nI gen sa bangin Tedim gam panin Pau Cin Hau in lai bawlin Zomite pen lai nei minam khat suak hi. Tua lai pen a tungin laimal 1053 bang hi. Tua pen kipuah phain laimal 37 kisuak sak hi. Hih laimal tawh biakna thu, tangthu leh late kikhumin Tedim gam bek hi loin Manipur gam dong kizang ngei hi. Hih Zolai tawh 1931 kumin British and Foreign Bible Society kici Lai Siangtho Khen Pawlpi in zong Mualtung Thuhilhna teng bu 500 khen ngei uh hi. (Tua Laibu pen India Bible Society in London Bible Society tung panin ngah ding a hanciam laitak hi). Kumpi lam panin Census of India, 1931 Volume XI; Part 1 laimai 194-5 sungah “Pau Cin Hau Script” ci-in kikhum hi. 1917 kuma Zomi French gam paite in hih Zolai zangin inn lamte tawh lai kikhak thei uh hi. Tu-a a kizang Mikang laimal bang loin Zopau pen hih Zolai tawh a awsuah a man lianlianin kigelh thei hi, kici hi. Tangthu a kigen savun tunga kigelh lai, uipi in a nek mang bang hi nawn lo ahih ciangin hih lai pen Zogam in a ngaihsut phat mahmah dingin kilawm hi.\nMikang laimal tawh 1915 Dr. Cope in Mattiu bu Tedim pau-a a khet pen Zogama laibu kibawl masa pen hi. 1932 kumin Thuciam Thak bu kikhen a, 1977 ciangin Lai Siangtho buppi kikhen hi. 1932 kuma kikhen Thuciam Thak bu pen Zogam ah muh ding om nawn lo hi. Burma Bible Society ah bu khat kikhen hi ci-in Sia Kam Khaw Thang in gen a, London University library ah bu khat mah om hi ci-in “Tiddim Chin” kici laibu bawl Prof. Henderson in gen hi.\nHaka pau tawh 1920 kumin Lungdamna Thute leh Sawltakte Tangthu a kikhet cil kum hi a, 1940 in Thuciam Thak bu kikhen a, 1933 kumin Lai Siangtho bupi kikhen a, Falam tawh 1933 kumin Lungdamna Thu bute, 1937 kumin Thuciam Thak kikhen a, Lai Siangtho buppi pen a kibawl laitak hi. Zotung leh Ngawn pau tawh zong Lai Siangtho bu nono kibawl hi.\nSang laibu tawh kisai-in Dr. Cope in Tedim, Falam leh Haka pau tawh Class IV dong 1925 in na bawl khin hi. Dr. Cope in missionary ahih hangin Kumpi ah Sang Mang (Inspector-of-Schools – Chin Hills), na sem ahih manin Sang Mang a sem lo missionary te nangawn tu dongin “Sang Mang” kicihlawh hi.\nNi dang lai-in Zogam ah kikawmna haksa-a, khua muhna lah toi ahih ciangin gam khat leh nam khat ahih hangun kampau tuamtuam na piang hi. Tu hun leuleu ciangin kikawmna kiphakna tam, pilna siamna zong khang ahih manin khat leh khat pau leh ham kitheihna zong khang hi.\nTu-a hih lai gelhna sung ah kizang mah bangin Zomi leh Zogam cih pen a tunga kipanin a kizang tawntung hi a, Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pana lal Aizawl gam leh Manipur gam a tung mi pawl khatte i kilawh i kisapna khat Paite kici Zogam gen loh Tedim gamsung mahmah a zong a kizat loh pen mi tam pi-in lamdang sa in a hang kithei nuam ciat kha ding hi. Tua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi. Bang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi.\nZogam tangthu, Pawlpi tangthu leh minam tangthu cih bang a kicinga gelhna laibu omlo a, a om sunte zong Mikangte gelh ahih manin ei theih nop leh deih lam thu tuang kim lo hi. Missionary te hong paina thu a kigelhna laibu thum ka et leh a ni a kha a tuam ciatin kikhum a, Rev. Nelson hong tun ni leh kha a kikhumna om lo hi.Zogam sazian (statistics) a kikan hangin kingah zo lo hi. Zogam lai sim thei en thei (Literacy percentage) ahi zongin, Kawlgam bupa Zomi pha zah ahi zongin a thei om lo hi. I gam i lei sazian thei kei leeng a khang a kiam i hih bangci kitheih ding hiam? Tua ahih manin 1981 gambup kisimna (census) pen lim taka theih sawm ding ahi hi. Mai lam hunah thu a kicing zaw a kan, a gelh hong om pah ding lamen hang. Bang hang hiam cih leh Pasian in a bawl sa na khat peupeuh kep loh don loin a mawkna in nusia ngei lo hi. Leitung leh a bawl sa na khempeuh a uk ding, a keem dingin mihing bawl hi. A bawl sa Eden huan a keem ding a hah ding, a puah dingin mipa koih hi. Tua ahih ciangin minamte Topa ahi Pasian in a bawlsa, a piansak Zomite leh Zogam zong Ama deihna tawh kituakin, Ama vangliatna dingin a keem ding, a cing ding, a zun ding mipa koih peuhmah ding hi. Tua mipa pen nang leh kei hi hang.\nLEITUNGBUP ZOMITE TUNGAH THUZAKSAKNA\nTungzang ah ZCD te Sial 3 tawh vaidawn ding\nKapteel Khuapi ah ZCD te Ann neekpihna Sialpi kigo ta hi\nTZN - ZRC laidal hawm khiat: ZRC Awging Lom 4, Hawm 08\nZRO makai pi pa Pu. Thang Lian Pau in Lamka khuapi ah mipi tawh inn kihal zawh ki telsiamna omna ding thumna nei\nZYA weekly news simtak mahmah thuthak bekbek\nZomite khantohna ding a nasem panla ZDF te in zong Zogam ading ci


url: =Singlamteh lampi ~ Tg. Samuel Nas :: ZOMI DAILY\nposted on 7 April 2020 at 6:47 pm Lomkholna: Article, Biakna, TgSamuelNas\nHici’n na ngaihsun ngeihiam? :: Jesu in ei adinga sihna hong thuak loh buang bangmah adang hong sepsak nawn kei leh zong i dam sunga lungdam a koko dingte ihi hi. Leitung thupha adangdangte hong piak thuahthuah nawn kei zongin “Aman ka mawhna teng lakhia zo” ci-a Pasian min phata a lamlam dingte ihi hi. Tua zahin Jesu ei ading hong sihna bek zong manpha khin hi.\nAma khialhna kimaisak a, ama mawhna a kiselcipsak mi, thupha ngah ahi hi. Topa in mawhna a khuksak loh mi, a lungsim sungah khemna a om lo mi, thupha ngah ahi hi. (Late 32:1-2)\nMi mawh i hihna tawh i ngah dinga kilawm mahmah tawntung hell gimna tawh hong kipelhsak a, i ngah dinga kilawm hethet lo vantung nopna leh amah tawh kizopkik theihna (sweet communion) lampi hong bawlsak hi mawk hi.\nI ngah dinga kilawm a sia penpen thu tawh hong kipelhsak bek hilo a, i ngah dinga kilawm hethet lo tawntung nuntakna leh a thupha dangdang teng hong piak thuahthuah lai zawsop hi. Topa ei di’n hoihna e.\nNgaihsun taktak leng, Pasian tapa ngeingei ei tang dinga hong si cih mawk pen “manpha” cih bekin a thupitna gen zolo hi.\nI hi milmel khahiam?\nA dahhuai thu khat ah, tuhun ciang Jesu in ei adinga hong thuak nat dante kingaihsun nawn mello a, kingeina seh gawp ta hi. I lungsim leitang a hoihloh man hi ding hiam, akl. Pasian thu i zak tam ta ahihmanin a thupi lua in bangmah kingaihsun nawnlo mawk hi. I lungtang hong vut zo Pasian thu om nawnlo a, thangahna kammal zong kinei nawn taklo in ki-om milmel thei hi. ‘Spiritual Amnesia’ a cihte uh kivei tek pian ta mawk hi.\nKhatvei ngaihsunkik dihni e…\nPasian Tapa Jesu (The Darling Of Heaven) pen singlamteh tungah a thuakna pen baih hetlo ding hi. Ahizongin a kikhai toh ma pekin zong a thuaknate neu nawnlo hi.\nA puantualpi kibalkek sak a, zahlak takin guaktang in kipholak hi. Hehpihna a nei hetlo Rom galkapte khut thuakin bawlsiatna namkim thuak a, a pumpi tungah mun khat zong a awng nawnlo zah dongin na sat liam uh hi.\nSimmawhna, bawlsiatna, cilphihna, zahkona namkim na thuak hi. Linglukhu khawng kikhu sak lai sawnsawn hi.\nHih teng a thuak khit ciang, a sisan luangkhia pen tam lua ahihmanin khua phawk nawnlo zah dongin om hi. Tua pipi mahin amah teekteek a kikhai nading a gik mahmah singlamteh kipuasak lai hi.\nA lampi pen nai cik hih tuak lo lai a, mualtung ah kahto kul hi lai hi. A haksat ding dan. I Topa zong tam veipi na kipuk hi.\nHih teng khit ciangin singlamteh tungah na kilhcip uh a, a sih hunhun a si lel dingin kinusia hi. A pangah teipi tawh kidawt beh lai a, sisan naisan tampi luang hi. A sisan tua banga a kibuak ziahziah laitakin zong ciamnuih bawlna a ana nei, Nang maw Pasian Tapa? ci-a ana toto pawl zong om sawnsawn lai hi.\nLeitung mite mawhna khempeuh Jesu tungah kisuan ta ahihmanin Pa Pasian in zong en thei nawnlo a, nunghei san hi. Tangtawn a kizomsa Pa leh Tapa hong kikhenin Jesu amah guakin kinusia hi.\nCimawh lua in “Ka Pasian, Ka Pasian, bang hangin kei hong taisan na hiam?” ci-in hong kikokhia hi. A thuakna lian lua ahihmanin a bawlsa ni leh kha te in zong en ngamlo hi. Khua mial cip a, leitung kilinglawng hi. Hih hun sung teng khua a mial ding dan kamin gen zolo hi.\nUt hileh maw…\nA taktakin, Jesu ut hi leh amah leh amah kihonkhia thei lua hi. A honkhia nuam vantung mi zong kigingsa in zihziah lel uh hi. Hi le zong amah kihonkhia leh eite ading hotkhiatna omlo ding ahihmanin mawhna hanga i thuak ding khempeuh ei tangin hong thuaksak hi.\nSinglamteh tungah Jesu a kilhcip pen i mawhna hi a, a tawp donga a lenkip pen siktukilh hilo in eite hong itna hi. Ei sep tang teng semin ei thuak tang teng hong thuak hi.\nAw himah lamdang pensang\nNuntakna i ngah nadingin amah hong si a, gupna bukim i ngah theih nadingin bawlsiatna namkim hong thuak hi. Van mi i suah theih nadingin lei mi hong suak a, Van Jerusalem thak ah I lut theih nadingin amah Jerusalem khua pua lamah na kipuaseh hi. Halleluiah!\nJesu’n hong it man ka nuam pha hi\nKei hong it hi, kei hong it hi\nKei nangawn hong it hi\nPrevious: Tulaitak minthang Lothangsan leh Cidamna\nNext: Stock Exchange ~ Dr. Singpi


url: =Solkha Tang Nuai Ah Tedim Khuapi - 3\nKa giahna dingin Phuitong Liim (Cherry Hotel hisam e) hong na laksak khin uh hi ciin Zomi Music Uplift Society General Secretary Rev. Suan Khan Lian in kikhop tawp lian leh kikhopna Faih Baptist Bible College and Seminary kong mai Solkha taang singseng nuai ah hong gen a, ka lungsim takin 'kei ka Zomi pih te it a hong zin hi ing a Zomi inn ah tunglo a Hotel ah hong tungsak ding maw' cih khat hong suak dihdih hi. Ahi zongin makaite cih bangbang mang ding ciin ka khentat hi. Tua mah bangin a kigelsa ah pai dingin ka kithawi pianpian uh hi. Ka ut bang taktak hileh Zomi inn mah ah tung ding, mei khawng khul zihziah dingin mei gei khawngah tu dingin meikhu nam tawh zanpuan nuai ah lut kheukheu ding cih khawng ka ut dan ahi hi. Khankhiatna teng mah lungsim ah thaam lai ahih manin mikang dana zinbuk (hotel) a va tun seisai ding ka dah simsim hi.\nThangmual dawn pan hong suak tung Solkha zong vanlai zang san tungta ahih manin vak sesa in hong kapsuk a, phim kia leh zong kimu thei ding cih zah phial a taang in sanginn gei a Phuitong kung pote lah huihkhi in sem in a teh kising ging hiauhiau a, huih lah vot in siang hiauhiau ahih manin tawldam in tangval lai a nungak hel khit inn lam ciah ding innpua ah kingakkhawm tawh kibang sim mahmah hi. Khangno lungsim hong suak kik in 'sen leh kik thei leng maw' cih nop huai mai hi. Lia leh taang te kikhop tawp a ciah dinga kiton hialhialte khawng khangkhat nuntak ah a hampha uh himai veh e maw ciin ka ngaihsunta mai hi.\nTua laitak in Zomi Innkuan Singapore (ZIS) pan GZA tawh kizopna lam khempeuh ah palai nasep hong sepsak makai Pa Hang Khan Lian hong pusuak a, ko a pusuak masate kiang lam hong neh in hong hopih a, "GZA makaite in zingciang ei ZIS te hun khat hong pia in Zosuan Tuailai Khawmpi a muhkhiat thute genna hun leh GZA Khawmpi sunga minam ading ngaihsutna hong sungkhia dingin hong lamen uh in, i kiho, i tutkhop kul ding hi," ciin hong gen a, "tun paisuk ni in ka inn vuah niangtui dawn kawm ni," ciin hong gel pah hi. "Kei ka giahna ding makaite in Phuitong Zinbuk lam ah hong ci ve uh e, ka gen kul phot diam?" ka cih leh "Zomi lasiam Sia T.S. Khai te na tungsak le uh hizaw lo diam, amau kilawmzaw e, nang bel ko kianga giak dinga kong cihsa hi," hong cih ciangin, "Nuvei, ka lungsim hong thei hilecin kilawm si e," ka cipah hi. Ahang bel zinbuk ah giak ding sangin Zomi te inn teekteek mah ah giak nuam hamtang ka hih man hi.\nTedim Road lamdung ah mawtaw tai zuahzuah lah om mello ahih manin lamzikpi pen kikhawm tawp mipi te in a honhon in zui damdam a, suakta takin kikhin diamdiam uh hi. Holim kawmkawm a ka pai laitak uh Car Gate kitunga, Zotaang Bus Ticket Counter kitung in Tonzang leh Champhai lamka bom ka tun laitak un 'inn tungta hang ei' hong ci ziau uh a, ka giahna ding uh a tung ka hi ziau uh hi. FBBC&S pan minit 10 zong kipai manlo hi. Tedim khuapi sung khataang nuam lua mahmah lai taleh khialah pipi in innsung ka lut loh phamawh hita a, khatvei khapi ento kik velval in ka mit dim tak ka etkhit ciangin zinglam ciang hong am mahmah si nung maw, ciin ka lutsan hi.\nKongkhak ka hon uh ciang singpek hoih mahmah tawh kibawl hi a, inn zong singpek vive kidawh hi in, inn umna zong singpek vive hi a, 'hau kei ung' cici tale uh inn singpek vive tawh a lamzote leitungah mizawng om ngeilo ahih manin mineizo khat bel hi peuhmah hi cih kitheipah hi. Ka lunggulh tinten Zomi te inn ah tung ding ka cih pen hong tangtungta a, ka lungdamna bel kuamah kiang ka gen ngam kei hi; ahang pen makaite in na za kha le uh kisuanlah huai pian ding ahih manin :). Inn sung pen Zomi inn ngeina taktak hi a, kidei diudeu in lupna dei mun li bangah om in ka giahna ding lupna khat bek a omna nuamtak ah muaiza (blanket, puanlum, bawngek puan i cihte) silh thum tak na kiciang venvan a, zan ciang vot mahmah hiding hiven maw ciin ka ngaihsun pah hi. A taktak in bel vot lua hetlo in silh nih bek ka zanga, a val pen midang hong giak a om ding leh hawm ding ciin ka siit hi. Puansilh ding kicing zihziah a om pen neulai khawnga zanpuan puanza khat zawnga phalbi ka do tawh ka teh ciang ka pi in 'hausa no hi uhteh' hong cihcihte himai lo ka hiam ka ci hi. Ka pi Nem Za Awi pen Cingpikot khua pan ahih manin a sanggamte kiang a zin ciang zanpuan lum theilua in 'hausano kibang' ci thei zel hi. Kei bel ka pite khua ka tun nailoh hang (mai lam ah tun sawm lai) 'hausano' khat ka bang takpi hi. Ka pi sanggampa Pu Khai Do Thang zong Singlei ah teeng in tun bel hong nusia khinta a, a damlai in Singlei vot mahmah taleh ka pite a zin ciang zanpuan lum thei mahmah hihtuak hi. Zomi te ki itna leh kideihsakna tawh zinte puansilh lumtak in kithuah a, nuamtak in tawldam takin ki giaksak, ki ihmusak a ngeina hi; hihte khawng hi Zomi hih a nop ngaungauna!\nZing ann zan nai 10:30 ciang ne ziahziah: Singapore pan zingsang niangtui hawp khin in pai in Zangkong ah hawhna ding khat nei ka hih manin ka vak leh ann ne manlo in hong dawnte zong annekpih manlo in Kawlpi ka paisuak kul a, vanleng lap ciamciam in ka vanleng sung ka lutsuak a, zing ann ne manlo in vanleng sungah ah niangtui leh moh them bek hong kihawm ahih manin Zomi te in 'ann' i cih buhsih leh meh ka ne man kei hi. Kawlpi ka tun ciangin zong nawhsa a Tedim zuana pai ding ka hih manin ann bakna ding hun omlo a, Tedim ka tun ciang zong kikhop tawh kituak to linlian ahih manin kikhop tawp ciang anne ding ciin ka kithawi uh leh tanu ten ann teng khempeuh na seng khin man uh ahih manin ka zin ah ann ka delhsuak vet hi.\nGennop tuamtuam gen in ka holim uh leh ka theihloh kal un zankim hong khengval pah a, 'omkhawm lai leng nuam lai, hunte'n hong khengta' cih la bangin ka am mahmah uh hang zan hong sawt hiaihiai in khuavak hong nai mahmah ta a, utlo pipi in kikhen hong kulta a, hong dawnte leh hong lenglate tawh 'mangpha' kikhak in ko mau zalna laikhun dawhtam ciat zuan dingin ka kikhen phot uh hi.\nZal Mangpha Manta Ding: Zomi te khuapi Tedim ah ka giah cilna ding ahih manin lup ding ka lawp mahmah hi. Ka annek khit ciang ka gim ka tawlna zong ka phawk kei a, ka ihmut zong a suak lua kei hi. Ahi zongin zingsang khuavak ciang vai thupi tak nei ka hih manun ka tawldam uh hoih hi. Sialtang tui tawh ka mai phiat dingin innkatau ah ka pusuah leh Tonsim lam tung Solkha tum ding in hong sawi kap hihiai a, Valvum khua lam pak ziaizuai in kapto ahih manin gamkang meikhu te leh gamkang meikuangte kimu ziziai hi. Innkatau gei a Singmehthuk leh Avocado (thawhbat) kungte zong huihvot in na sem sialsial a, kiling sialsial in na awn diamdiam uh hi. Sialtang tuivot tawh ka mai ka phiat khit ciangin Singapore pan ka puak ka mainul leithak tawh ka nul keu a, huihvot in ka mai hong mut selsel ahih manin a keu hanhan tawh kibangin phalbi lai mai keu ding tawh kibang phial hi. Ahi zongin phalbi leh Christmas in hong kheng zawh sawtpi hita ahih manin mai puakkham ding cih bang ka patau vetkei hi. Phelkhai sunga tuikeu lamsak keukeu in ka mainul taangban ah ka khai a, inntung lam kahtohna kahlei ah puak liapliap in ka sik penglep deudeu hi. Kongkhak ah ka phanat suah in innsungah ka khe guak tawh ka lut a, ka silh ding zanpuan nih thuap in a nuai ah ka kitholhsuk a, ka khekhuan taw a meivak hong koihsak uh sumit in Topa tungah 'lungdam' ka koh khit ciangin ka lu lukhap tungah ngasuk in tawldam taka zal mangpha man dingin ka mit ka si hiaihiai hi.\nZingsang ciang Thangmual dawn pan zing ni hong suak silsel ding cihte ka ngaihsutsut kawm in ka zalna laikhun tung ah ka ihmu diaidiaita hi...


url: =I Kisin Theih Pawlkhat Om ~ Hau Za Cin :: ZOMI DAILY\nposted on 18 December 2014 at 3:15 pm Lomkholna: Article, Hauzacin\n1. Bangciang tungta ka hiam cih kienpha den ding: Ei leh ei i tunna ciang kiet, kivelkik pen a thupi mahmah hi. Mite hong muhna ah kei bangciang tung ka hiam, mite in bangciangah hong koih uh hiam cih kitel mahmah ding a hoih ahi hi. Kei leh kei zong ka tup ka ngimna a sangpen pan bangciang tungta, bangciang kahtota ka hiam cih pen i kisittel, i ki etkikkik kul ahi hi. I ngimna, i sawmna ciang i tun khit leh mite bangzah in i panpih, bangci’in i tawsawn, i lamsang ta hiam cih kisittel kik ding hong om hi. I tunnopna ciangtan i tun nai kei leh i kisap bangteng om a, bangteng sin kullai, bangteng hanciam kullai hiam cih i ngaihsut ding a kisam thu hong hileuleu hi.\n3. Mite ettehpha ka hi hiam cih kienpha in kisin toto in: Ettehpha cih ciangin mikangpau in ‘model’ cih tawh zong kigen thei hi. Mite adingin limpha ka hi hiam cih pen mihing nuntakna ah kivelphat taak thu khat ahi hi. Mi khempeuh tawh kuamah kiho kim manlo hi. Mi khempeuh tawh kuamah thu kikum, kiho, tukhawm manlo hi. Ahi zongin mi hoih khat gamtatna leh nasepna hoih hangin mi tampi in etteh in phattuampih uh hi. Ami tawh kimu kei taleh mite gen sawn, mite zak sawnna panin zong mite in na etteh uh a, na nuntakpih thei uh hi. Hong etteh leh hong ciing tam semsem leh i nuntakna man nei semsem a, mipi leh gam in zong hamphat lawh hi. Nang tawh a semkhawmte in meetpih pen a, nang tawh a kisawhkhate in hamphatpih pen hi. Tua ah khawllo in mi khempeuh lungsim ah kizel in nasem hi. Mite in nang tawh kizop ding ut in nang tawh kitheih ding ut in, nang tawh kikholh ding lunggulh uh hi. Nang hong nungthuap kibehlap in nang hong dal ding nangawn na hemkhia thei hi. Tua ahih manin mite adingin limpha, ettehpha na hi hiam cih na kivelpha in a kisap bangin na kisin toto lai in.\n4. Mite nuntakna ka gahsahsuak thei hiam cih kienpha in: Paunak khat in, “Na itte ngasa kholh kei inla, ngasa mat dan hilhzaw in,” ci hi. Mite kiangah nahoih sep ding, tua cih ding hicih ding cihte i gen thei a, ahi zongin amau mahmah in hih in a sepgah uh a gah i losak tam kei hi. Mite pattah in mite i hanthawn a, amau mahmah sepkhiat hi in amau thatang pan piang a gah alo uh hi cih i theisak, i ciamsak tam kei hi. Tuni in tua banga gahsuah thei dingin nungkum sangin maikum ah bangzah na hanciam sawma? Na siamsa ahih leh zong na behlap sawm lai hiam, na sepna na khan sawm lai hiam? Mite nuntakna ah a gah a lawh theih nading un nangmah mah va pai, va hihpih, va seppih in na khoi toh kisam ding ahi hi.\nMi na panpih ciangin siksan dawl li om hi ci uh hi. A dawl khatna ah, ken hih dingin nang hong en ding. A dawl nihna ah, kei hih banga nang zong hih ding. A dawl thumna ah, nang hih dingin ke’n hong encik ding. A dawl li na ah, nang hih dingin midangte in nang hih hong en ding. Tua bangin mi khat pan midang tungah, midang khat pan midang sawn khat tungah cih bangin a pai toto ding ahi hi. Tua pen mite pattah dan leh khantohna kipiaksawn dan ahi hi. Tua bang sepna in mite nuntakna ah gahsuahna piangsak hi.\n5. Kei mahmah zong ka khangto hiam cih kienpha ding: Kei leh kei zong ka kisin den hangin ka khangto takpi hiam cih kienpha dingin ka khantoh takpi kei leh kisinpha kikkik ding. Ka siamna ka behlap hiam, ka theihna ka behlap hiam, ka sepdan a hoihzaw ta hiam…. cih bangin ki etphat tohtoh ding ahi hi. Ka khantohna in ka kim ka paam a lawh hiam. Ka kiim ka paam, ka lawm ka gual in a phattuampih hiam, a noptuampih hiam, hong it tuam uh hiam, hong ngai tuam uh hiam cih kivelpha ding hi hang. Ka khantohna leh ka kilapsangna in midangte adinga phatuam hilo a midangte a bahsak, a tuantualsak, a maizumsak ahih khak leh ka kietphatkik a, ka kisinkik ding a kisam om cihna hi. A thei a pilte migi in maingaphuai semsem a, kiniamkhiat semsem in lungduai semsem uh hi.\nPrevious: Upna leh Kammal (6) ~ Rev. Fr. Damian Dal\nNext: Minam kemcing Upadi (Law – Dan, Ngeina) – 2


url: =Zogam politics a tom in ~ Pau Khat Suan :: ZOMI DAILY\nposted on 2 June 2019 at 12:33 pm UTC+9:30 Lomkholna: News, Paukhatsuan, Zomi\nKi-ukna khempeuh ah, democracy ahi a, dictatorship ahi a.. bangbang ahi zong in…\n1) Executive power\n2) Legislative power\n3) Judiciary .. hihteng 3 a om den hi a, khat le khat a kikang dimdiam ahi hi.\nJudiciary pen professional mun ahihman in mi khempeuh tut pheuphau pong theihna mun hilo ban ah adang nihte’ thu vaihawmna a encik, thuman leh thudik ding a a kem dinmun ahi hi.\nThu vaihawmna ah Legislative thunei pen leh a vaihawm pen hi in, tua vaihawmna a taksuak sak a zeek pen Executive power a len CM leh a cabinet teng ahi hi.\nTua ahihman in CM in septheihna tampi a neih hang Legislative nuai ah justify leh approval kisam veve ahihman in, CM i ngah hang na khempeuh ei’ thu cihbang hikhin pah zenzen lo hi. A cabinet memberte’ thuneihna tua nuai pek ah omlai ahih lam phawkhuai hi.\nA beisa USDP hun (2010-2015) ah CM pen Matupi (Hakha huzap nuai) hi a, Speaker pen Tedim (Tonzang) hi.\nTulaitak NLD hun (2015-2020 ) term ah CM pen Falam (Hakha huzap nuai) hi a, Speaker pen Hakha hi.\nTerm masa ah power balance zawdeuh ahihman in kikhai veva lua cih omlo hi.\nTerm 2na ah CM leh Speaker (thunei pen tegel) Hakha khutnuai ahihman in tampi kilamdang pah hi.\nTua ahihman in hih panmun tegel anih a i letkhop kei leh i lam-et ong bang zuahzuah khollo ding a, thu theilo eiteng mah kinawksuk kinawkto in, i makaite khasia sak zel lel ding hihang. Hih panmun 2te a nih a i ngimkhop ding kisam hi.\nA phawkhuai gige thu khat ah…\nChin State politics ah..\n1) Tedim leh Tonzang pumkhat ahih bangmah in Hakha leh Thantlang pumkhat ahi hi.\n2) Hakhate lungtup lianpente lak ah Panmun gol, lutung, thunei pen mun la a Tedim nenniam ding cih agenda pi khat hiden hi.\n3) Hakha in a ngim uh a tangtunna ding in, mipi’ vaihawm ahih nak leh Falam leh Matupi huai ding hanciam den, angvan den uh hi.\n4) Hihna khempeuh ah “open secret” Hakha vs Tedim hiden hi.\n5) Khanglam, Mindat, Kanpalet leh Paletwa pen a huaisiam zawzaw ah kinga hi.\nTuabang kawmkal ah Tedim + Tonzang sung pan a khangkhang a “nekding a lah su, paih ding a lah sa” ahi den milom pawlkhat omden sawnsawn hihang. (Hihpen open secret mah hilel ahihman a ong paukhia kahi hi. Kikhel leng deih huai kasak luat man hi.)\nTua ahihman in mipi’ thuneihna tawh vaihawmna ah eiteng kinawk luailuai lel a, “nang pa’ mei sang kei’ pa mei sau zaw” cih kidemna lel tawh i gam keugaw semsem ding a, mite tawh i kal kihal semsem ding hi.\nZogambup thu vaihawmna ah a kilawm bang a sehtan bangci ngah thei ding cih i ngaihsutna ah i etna, scope khan deuh lehang deihhuai mahmah hi. Pau Khat Suan\nPrevious: Leicial veng ~ Tedim Municipal\nNext: Ka pa’ kammal ~ Lian Tuang\nHih na lai-at hisa peuhmah ing,\nZAM Thupuak :: 20 Oct 19 (Pilvang takin omsawm ni)\nMin phuak - pilvanhuai ~ T. Sawmlian\nTedim gam, Saizang (Ngalzang) vanlengtual ~ Dr. James Dongno\nVondeih Kep Ding - 159 (Dimno' Pa)


url: =A theihhuai upna laang (No. 1) ~ Langh Khan Mung :: ZOMI DAILY\nposted on 22 August 2018 at 9:03 pm Lomkholna: Biakna, Langhkhanmung, News\n“Ka san ngeinailoh thupha, ka neih ngeinailoh thupha, piangzo ding hi ci-a ka up ngeinailoh thuphate” Zeisu min tawh ka sang hi ci-in khutbetna tawh kipsak dingin genna leh sawlna i zangei ding hi. Hih pen PROSPERITY THEOLOGY, Prosperity gospel, THE HEALTH AND THE WEALTH gospel, The gospel of success, Seed faith gospel kici hi.\nA UPNA UH\nNeihsa-lamsa, sum leh paai, pumpi taksa cidamte pen Pasian’ deihsak hi. I kam tawh cici-in (positive speech), piakkhiatna in leitung thupha kibehlapna (material wealth) hi. LSTho pen Pasian leh mihing kikala kilungkimna (contract-kantalaih) hi ci-in sang uh hi. Pasian i up leh Pasian in hong damsak ding, hong hausak ding hi cihna hi.\nMimal vangliatna (Personal empowerment) thupisakin, Pasian in a mite a lungdam tawntung dingin hong deih hi ci hi.\nATONEMENT-Singlamteh tunga Zeisu hong sihna hangin Pasian leh mihingte kilemkikna pen mawhna hangin Pasian hong ciamsiatna-curse i agah ahi natna leh zawnnate beisakna hi ci uh a, sum leh paai piakkhiatna leh kam ngiat tawh a gingin cihcihna, sanna tawh hong taksuah thei hi (positive speed) cih upna hi.\nUS ah 1950 kiimin hong kipana, the Word of faith movement leh 1980 kiima televangelism hangin hong kilawh semsem hi. Pentecostal movement leh Charismatic movement makai minthang pawlkhat in hih upna hong pom uh hi. E.W.Kenyon, Oral Robert, A.A.Allen, Robert Tilton, T.L.Osborn, Creflo Dollar, Jesse Duplantis, Kenneth Copeland, Reverend lke, Kenneth Hagin te kihel hi.\nMore: Upna leh Lam etna kip ~ Pau Do Lian\nHih movement pen Pentecostal leh Charismatic movement panin makai minthang tampi leh pawl tuamtuam panin makai tampite in LSTho tawh kituaklo hi. LSTho a khiatdan uh diklo hi, milim biakna (Idolatry) hi ci uh a, leitunglam pilna (Secular) in hih pen mizawngte’ ngoidawhna (exploitative of the poor) ci uh hi. Langh Khan Mung\nPrevious: Vondeih Kep Ding – 151 (Dimno’ Pa)\nNext: Phone thukham nam 10 ~ Dr. Kaipi


url: =Khuahun neukhat ~ Evan. Suangh Dal :: ZOMI DAILY\nKhuahun neukhat ~ Evan. Suangh Dal\nposted on 7 May 2015 at 5:01 pm Lomkholna: News, SuanghDal, Zomi\nKhua hun, Kawlgam ah kha sum khang. Ahi hang kha sum a khang lo pawlte adingin vanman khangin baih kei. Gentehna zan mah a, ci tawi khat 120 pen tun 200 man pah. A bangmah khempeuh khang pah litlit. Sang Sya/Syama te’ kha sum kham tung lamte bang tein thumthum, tein li li a ngah ding uh hi mawk ta a, kumpi nasep sep huai mahmah hi.\nTua hi a, Zomi te galkap hun ah galkap tum bekbek, Lai Siangtho sangkah hun ah Lai Siangtho sangkah bekbek, gamdang hun ah gamdang bekbek, kumpi nasep hun ah kumpi nasep bekbek cihte hong koici tam?\nKhua lam ah tu laitak nisa mahmah ta cih ding hi. Gamdang bangin pangka, air condition cihte om lo ahih manin baih kei veve sa nuteh. Kawlpi kuam ah nidang cycle a om cil lamin Cycle’ taih tam a, tuhun teh mawtaw kinei litlit ta ahih manin mawtaw’ taih hong tam zaw ta hi. A hun zui-a piang nate kidop huai.\nTheih huai ka sak, Mikangte, a diakin Mangkang (English) te in mivomte, a diakin (Negro) te a sim mawh mahmah hangin Mangkangte le Negro te mah kilem thong uh. Kawlte in Kalate a sim mawh dep hangun, ei gammi taktakte sangin Kawlte le Kalate mah kithuhual zaw thong.\nMore: Tetci maanlo pianthakna pan ~ Evan. Suangh Dal\nZomi te le Chin te zong namdangte mah tawh sangin kinai zaw veve hang. Mangkangte le Negro te Kawlte le Kala te Zomi le Chin kipeel thei khang! A tawptawpna ah, Sialvom le Sialvom mah kingai thong! Evan. Suangh Dal\nPrevious: ZCD pan dah pihna ~ Pu Hang Khan Khup\nNext: ZCD te mainawt toto\nItaly gamah zinling hangin mualtung vukkhallom kia in mi tampi vuklum ~ TK Lian


url: =Sialtaang Tuinak leh Saizang ~ Tedim Municipal :: ZOMI DAILY\nSialtaang Tuinak leh Saizang ~ Tedim Municipal\nposted on 5 June 2020 at 1:53 pm Lomkholna: News, Tedim, Zomi\nSialtaang tui pen Tedim khuapi bek hilo – Dimlo, Sezang, Takhual, Khuainuai leh Suangpi in zong ne hi.Tedim khua khantohna tawh kizui in, milip ki behlap a hih man in Sialtaang tui bek ki kham zo nawn phalo aa Pawnpi tui zong ki lak beh lai hi.Khauhun paizia tawh kizui in Sialtaang tui zong ni dang zah in hong tam nawnlo hi.\nSialtaang tui mipite lakna nuai ah zato te a tuam in kilak sak hi.Zato pen cina luna ,damlo te ki khoinamun a hihman in tui kicing kei leh thanghuai mahmah hi. Tua hang aa tui a tuam aa kilasak a hi hi.Gamnei Suangpi te’n zong Tedim mipite tuinak su khalo in lui nawl suangkiu pan a phul tui la uh hi.Tua lo khuadang tampi te’n Sialtang tui tuamlak nuam in zumah hong ngenngen uh hi.A kipia nuamlo hi lo aa mailam hun saupi khualna tawh ngaihsut ciang piang thei ngiatlo hi.Teltum melneilo tupigal khat aa te a mawk hamham om thei mahding hi.\nKhuakhat pia leng khua dang khat te lung kim lo ding tamlo in a nuai aa late tuitam kei leh tuinak saklam hong puah ding aa singkhauh, suangtum leng thei ding, tua thamlo nuntakna na ngawn mualliam thei ding dinmun ahi hi.Banghang hiam cih leh tuivai ah a lungduai zo kuamah omlo hi.Saizang bek hi lo Dimlo, Sezang, Saimual aa innlam te’n zong Sialtaang tui tuamlak nuam uh hi.Tuamlak sak khin hi leng Tedim khuanu/pa te tui nek ding kicing lo semsem ding hi.\nTua khua tuamtuam te lak ah Saizang khuami te hong ngetna uh en pak leng. hong ngetna uh tawh kizui in စည်ပင်, လမ်းဦးစီ:,မြေစာရင်း leh telcing sinpin committee te tawh ki lakna ding Sialtaang tuinak ki et pih hi.Saizang hausapa’n AD zumpan etcianna nei ding mi 5 bek tavuan hong pia napi ,a tamzaw hong kuan uh a kisai mah uh hiam? a cih te pen tuilam tawh kisai penpen committee hi. Khua deidanna ompeuhmah lo aa bangkhua,bangkhua a hi zong lampi tunglam pan lakding ki phalnawn ngiatlo hi.\nTedim Sialtaang tui pipe nuai ah tui a luang khong om mah hi.A hi zong tua tui luang pen khualzin te khutsil, khesilna hi. Tedim-Kaly Concrete lampi bawlna in zong tua tui mah kizang hi aa tui hamsat mahmah hunlai tak zong Tedim pan mawtaw tawh ki tawi hi.Saizang te tui kilasak leh tua tui hong kang ding hi.Lampi tung pan lakding ki phalo bek hi,Lampi nuai pan lak ding ki phallua hi.Lampi nuai pan zong Saizang khua nop tun mahmah ding hi.\nLampi nuai lam pen Tuuk hun ciang tuitawm a nit theih simloh tui hamsat hun in ciim mahmah hi.Saizang hausapa kiang lampi nuai pan la un zum pan zong a hi thei zah in hong ki panpih ding hi ci’n ki gen hi.Hausapa’n lampi nuai pan lanuam hi le ung no Sipin te kiang hong gen kei nung ko le ko in la nung hong cihsan ziau lel hi.\nKhua muhdahna leh minam deidanna cih bang om kilkel lo aa Tedim khuapi mailam kalsuanzia ding leh saupi thukhualna tawh na kisem hi zaw hi. Tedim khuapi pen khua namkim, paunamkim te ki gawm khawm aa ih ten khopna ei mau khuapi ahi hi. A neituam kuamah omlo hi hang.\nMore: Tedim District leh Tuithang Town vai Minister Pu Pau Lun tawh dotna dawnna\nNgasa ih mat nop leh tui omzia ih theih masak kul hi. Thu leh la khat peuhpeuh ah zong ih comment nop leh thuluanzia tel cian phot ding kisam hi.Mipi a ding nasepna te ah sakhi bang in tatna ding kuamkua bang ih khualkholh kei leh mailam ah buaihuai zawlai ding hi. Tedim Municipal\nPrevious: USA, Maryland pan Nu Toe Toe Khaing @ Ma Toe (kum 48) in hongnusia\nNext: Vawh bang atkikna leitung ~ Khat Thang\nZYA nasep pulakna (04 August 2015)\nZomi & Chin Bulphuh Taangthu Khialte ~ Zokhai\nZolai gelhzia Pawlkhat ~ Min gelhzia\nA etteh huai USA gamsung mite khantohzia: Education, Social, Politics\nCiimna in, Hauhna leh Pilna puaklah salo\nDependency Life (Mite tung’ a kinga-den ngiat, nuntaakna)\nTuun sungkhat pan (No. 1) ~ Rev. Dr. Suan Za Khup\nMalaysia Damiah te hangsandan tazen, lauhuailua himai ~ ZD


url: =LESSON 2 OCTOBER 1 -7 KIDONA LIANPI ~ MUC\nLESSON 2 OCTOBER 1 -7 KIDONA LIANPI\nAdmin 4:05:00 PM Articles, Sabbath School Lesson\nTU KAAL SUNG SIM DING: Job 1: 1 – 12; Zech. 3: 2; Matt. 4: 1; Ezek. 28: 12 – 16; Rom. 3: 26; Heb. 2: 14.\nKAMNGAH: “Topa’ vantungmi in Satan kiangah, “Satan aw, Topa in nang hong mawksak hi. Jerusalem a it Topa in nang hong mawhsak hi. Hih Joshua pen meikhuk sung panin a kiteenkhia\nsungkhuah tawh kibang hi,” a ci hi. Zechariah 3:2.\nLai Siangtho Lui pan Thuciam Thak mai khat khit mai khat, a kipatna pan a tawp dong Satan le Pasian, Kidona Lianpi, a sia le a pha, mimal tunga hi taleh leitungbup a huamna tawh kisai thu vive hi. Lai\nSiangtho mun khat bek ii pulaak thu sangin mun khat le mun khat enkak zaw lehang Lai Siangtho buppi deihna kitel muh zaw hi ( The Handbook of Seventh-day Adventist Theology, 969).\nKidona Lianpi in Lai Siangtho buppi’ deihna, a tuam vilvel in tatkhiatna thu hong theitelsak hi. Lai Siangtho Thak sungah a kitel zaw deuhin kigelh hi mah taleh Lai Siangtho Lui in tua tatkhiatna thu mah hi. Thuciam Lui sungah Job Lai Siangtho’ pulaak bangin Kidona Lianpi a pulaak dang om lo hi.\nTu kaal sungin Job sunga kigelh Kidona Lianpi thu pawl khat i kikum ding hi. Job le eite nunzia kilamdang mah taleh a kibang i nunzia khat om a, tua in: Kidona Lianpi sungah mi khempeuh kihel hi.\nLEITUNGAH VANTUNG GAMNO KHAT\nJob masa lamah thu hoih tawh kipan hi. Leitung mit tawh en lehang na khempeuhah thupha ngah mipa’ thu kimu thei hi.\nJob 1: 1- 4 sim in. Job in koi bangin nungta hiam? A nunzia in bang thuhoih pulaak hiam?\nJob in gamtat hoih a kipan na khempeuh neikim hi leh kilawm hi. “Paubaanna neilo” (Job 1:1) cih kammal in ‘kicingkhin’ ‘ thuman tawh kidim’ a pulaak kammal hi. “Thutang,” ‘gamtat hoih” cih kammalte in vei le tak ah lampial lo-in tangtakin pai cihte a pulaak kammal hi. Job thupatna ah Eden huan bangin nopsakna tawh kidim mipa’ thumanna le dikna khempeuh a nei mipa’ thu kimu thei hi. Bang bangin dik, hoih hi mah taleh a mawh leitungah a nungta mi ahi hi.\nJob 1: 5, 6 sim in. Job ma-in a mawh khin leitung omzia bang pulaak hiam?\nA tate in biakpiakna pawi tuamtuam pia den uh hi mahta leh a tate in Pasian’ deihloh khat a sep khak ding uh Job patau tawntung hi. A citak innkuan siampi ahih mah bangin Job in a tate mimal khat ciat aa dingin mawhthumna neihsak den hi. Job in mawhna siathuai zia tel mahmah hi. A tate in Pasian mangngilh kha le-uh lauthawng ahih manin a tate le Pasian kikal ah siampi palaai sepsak den hi. Ellen G. White, The SDA Bible Commentary, vol. 3, p. 1140.\nJob in thu hoih nuntakpih hi. Eden huan bangin nopna tawh kidimin, minphatna khempeuh nei-in a kicing nuntakna tawh a innkuanbup nungta uh hi mah taleh, a mawh leitung ah nunta ahih manun, Job in a sawtlo-in lauhuai tuamtuam tuakkha ding hi ta hi.\nTu laitakin na nunna ah na hoih bang a kimu diam? Tuate hangin koi bangin a tawntungin lungdam den ding na hiam?\nNA KHEMPEUH KISIATNA\nJob Lai Siangtho in kilemna thu tawh kipan hi. Ahi zongin Job 1: 6 a kipan Pasian a kipulaakna om kei leh mihing in thuman mu lo ding hi. Leitung kilemna le nopna tawh kibanglo vantung a thupiang khat kipulaak hi.\nJob 1: 6 – 12 sim in. A kicing zaw-in i sinbeh lai ding a, bang thu kipulaak hiam? Tua thupiang in leitunga Job nunzia tawh koi bangin kilamdang hiam?\nJob 1 : 6 – 12 sungah kankhiat ding thu tampi om hi. Hih sungah leitung pilna, theihnate le telescope cihte tawh kimu zo lo thuthuk kipulaak hi. Na khempeuh a susia mawhna thu kipulaak hi. Tua thu sungah nopna, kilemna om lo hi. Pa in tapa a pahtak bang mahin Pasian in Job a pahtakzia pulaak hi. Tua bangin Pasian in Job a pahtak a pulaak ciangin\nSatan in Pasian zahpihna kampau hi. “Tua ciangin Satan in Topa dawngin, “Job in Pasian hong mawk zahtak ahi hiam?” ( Job 1:9),ci-in\nSatan in Pasian zahpih hi.\nTua bangin Pasian le Satan kiho-na mun in vantung hi, cih teltakin\nLai Siangtho in a pulaak loh hang, vantung mah hi. Pasian’ bawlsa ahi lel vantungmi khat Pasian mai le vantungmi khempeuhte mai-ah amah a piangsak Pa to ngam zen hi. Leitung kumpi khat mai-ah tua bangin kampau ding zong lauhuai mahmah kimlai, Pasian mai mahmah ah koi bangin tua bang kampau mawk hi ding hiam?\nHih thuguipi tawh kisai Lai Siangtho in zong mun tampi ah hong hilh hi. Hih thu, Kidona Lianpi ci-in i thei a, Job Lai Siangtho bek hi lo Lai Siangtho buppi in zong hih thu mah hong hilh hi. A diakdiakin mawhna le gimna khempeuh beimangin eite aa dingin Khrih in singlamteh tungah a nungtakna hong piak hi, cih hong theitelsak hi.\nLEITUNGAH KIDONA LIANPI\nJob Lai Siangtho in mit tawh kimu thei lo, bil tawh kiza thei lo, leitung pilna in a batzawh loh thute hong musak thei hi. Vantung thute theihtelna dingin mihing’ muhna, zakna le ngaihsutnate in ciangtan nei hi. Satan le Pasian kilangdona thu a pulaak masa pen Job Lai Siangtho hi. Vantung panin leitung dongah tua kidona in hong bansuk hi. Tu ni dongin tua Kidona omlai hi. Tua Kidona tawh kipelh kuamah i om kei hi.\nA nuai-a Lai Siangtho munte sim inla, koi bangin Kidona\nLianpi pulaak uh hiam?\nPian. 3: 1 -4 _________________________________________\nZech. 3: 2 ____________________________________________\nMatt.4: 2 ____________________________________________\n1Pet. 5: 8 ___________________________________________\n1John 3:8 ____________________________________________\nMang. 12: 9 _________________________________________\nMi kimkhat in Dawimangpa le a pawlte a om ngeilo tangthu mawkmawkin ngaihsun uh hi. Ahi zongin Dawimangpa le a pawlte a om takpi hi. Lai Siangtho in zuau thu i up khak lohna dingin limtakin hong hilh hi.\nKoi bangin Satan in leitungah nasem tawntung hiam? Eite kidaltheihna ding bang om hiam?\nJOB IN KIDO-NA LIANPI PULAAK\nJob Lai Siangtho kipatna lamah ngaihsut ding pawl khat kipulaak hi. Khatna ah, mit tawh kimu thei lo Dawimangpa le a pawlte hi. Nihna ah, hih leitunga mihing’ nunzia le vantung Pa Pasian in kizopna nei hi, cih hong musak hi. Hih leitunga piang thu khempeuh vantunga a piang ngei khin thu tawh kizom hi. Thumna-ah, vantung ah Pasian langpanna hangin leitungah zong Pasian langpanna hong om hi.\nJob tungtawnin tua Kidona Lianpi hong kidawk a, Job’ thuakna in tua Kidona hanga mi khempeuh thuak thute a kilangsak gim thuakna ahi hi. Tua Kidona Lianpi sungah mi khempeuh huamkha hi.\nJob Lai Siangtho in Satan in Pasian maitangtuahin a langdona gen hi. Ahi zongin koi bangin tua Langdona kipan cih hong hilh lo hi. Isa. 14: 12 – 14; Ezek. 28: 12 – 16; 1Tim. 3: 6 in koi bangin tua Kidona kipan hi, cih hong telsak hiam?\nEllen G. White in “ itna thukham’ tungah Pasian’ kumpi gam kiphut hi, ci-in pulaak hi. Bang hang hiam cihleh Pasian in thatang hatna zang lo ahih manin a bawlsa vantungmi, mihing khempeuh tungah mimal deihtel theihna hong guan hi. Ahi zongin tua deihtel theihna a zangkhial khat om hi. Khrih zomah vangliatna a nei, vantungmi khempeuhte pahtaak, Pasian’ pahtawina ngah khat om a, tua panin mawhna hong kipan hi.\nEllen G. White in pulaak hi (Ellen G. White, Patriachs and Prophets, 34,\n35). Ellen G. White in Isaiah le Ezekiel sunga thute siksanin mawhna pen Satan kiang pan hong kipan hi, ci-in pulaak hi.\nKidona Lianpi sungah ‘itna thukham’ le deihtel theihna in thupi mahmah hi. Satan in ama hoihna le vangliatna hangin amah le amah kiliansak, kiphasak hi. Bang hangin tua bangin mawhna hong kipan cih pen i tel zo kei hi. Hih thu mah, 2Thess. 2:7 sungah ‘a kitelzo lo thukham neilo pa’ ci-in kipulaak hi. Itna thukham le Pasian’ gam in tuam khentheih hi lo hi. Job Lai Siangtho sungah Satan thu a kigelhin, Satan in mawhna bawl khin hi; Kidona Lianpi kipan khin zo hi.\nTu-in a thupi mahmah bang thute na teel hiam? Lai Siangtho sunga bang kamciamte in deihtelna man hong neisak thei hiam?\nSINGLAMTEH IN A PULAAK THU\nJob Lai Siangtho in ngaihsut ding dotna pawl khat pulaak hi. Ahi zongin tua dotna pawl khat dawntheihna om lo hi. Tua thute i tel nadingin Lai Siangtho buppi kisam hi. Tu-a i tel thu in a kicing theihtelna hi nai lo hi; limlangah a hi milmial muh tawh kibang hi (1Kor. 13: 12).\nJob Lai Siangtho in Satan’ langpanna kipatzia pulaak lo hi. Tua banah a tawpkhakna ah koi bangin Satan kibawlsia ding cih pulaak lo hi. Job sungah nih vei Satan kidawk a ( Job 1: 6 – 12; 2: 1-7), ama hangin siatna kizom suak mah taleh, tua munnihte sim loh Job sungah kipulaak nawn lo hi. Satan a kipulaak khitteh Pasian’ kilaakna kimu hi. Hih in bang pulaak hiam cih leh Job Lai Siangtho in Satan’ thu hi lo-in, Pasian’ thu, Amah a koici bang, bang tawh kibang, cih hong hilh hi zaw hi. Lai Siangtho in Kidona Lianpi sungah Satan in gualzo kisa mahmah ahihzia hong hilh hi. Singlamteh ah Khrih a hong sih manin Satan gualzo kisa mahmah hi.\nKoi bangin John 12: 31, 32; Mang. 12: 10 – 12; Rom. 3: 26; Heb. 2: 14 cihte in Khrih nasep in Kidona Lianpi beisak ding hi, cih i tel ding hong huh hiam?\nSatan in ama’ nunzia Singlamteh tungah pulaak hi. Mithat pa hi, cih na khempeuh muh dingin kilang hi. Vantungah Jesuh in vangliatna tawh kidimin om a mu vantungmite in Singlamteh tungah Jesuh a muh uh takteh Satan in gualzo hi, ci-in ngaihsun kha thei ding uh hi. Jesuh in Satan tungah thu a kikhenzia John 12 ah kipulaak hi. Singlamteh ah leitung mawhna khempeuh aa dingin Khrih a hong sih ciangin (1John 2:2), vantung tatkhiatna hong tung taktak hi. Leitung pianma-in kigeel tua tatkhiatna thu, tu-in hong tangtung taktak hi (2Tim. 1:9). I tangin a hong sihna hangin Khrih sungah upna nei mi khempeuh in dikna le thumanna ngah hi (Rom. 3: 26). “Pasian’ thukham in thuman lo hi,” ci-in Satan in Pasian a mawhsakna khempeuh zuau thu ahihzia Khrih in singlamteh tung pan pulaak hi. Thukham in thuman hi, ci-in a pulaak Pa in, thukham a palsatte a thuman mi-in hong ciamteh hi. Satan’ kisiat ding singlamteh khit ah kician tektek hi.\nKidona Lianpi sungah ze-et hamsat thuak mah taleng, koi bangin singlamteh tungah Khrih in eite aa ding a hong sihna hangin lungdam kipak ding i hiam?\nNGAIHSUTBEH DING: Thuhoih le thusia kido den ahihzia ngei-na tuamtuamte sungah zong kimu thei hi. Hih thu kum tul tampi lai pek panin tangthu tuamtuamte in pulaak hi.Tu-in leitung pilna, leitung ngaihsutna bulphuh manin Kidona Lianpi a nial mi tam semsem hi. Khristian tampi in Dawimangpa le a pawlte om takpi lo hi, ci-in pulaak uh hi. Mihing’ siatna le nate’ siatna limcing hi bek hi, ci uh hi. Adventist thu-um mi khat i hihna tawh kizui-in Dawimangpa le a pawlte om lo hi, cih a um hi lehang Lai Siangtho in kimanna nei nawnlo ding hi.\nLeitung pilna nei khempeuh in Kidona Lianpi a nial hi lo hi. Evangelical Gregory Boyd in Pasian le Satan kilangpan, Kidona Lianpi in a tawntung ding hi lo hi, ci-in pulaak hi. A laibu gelh “ God At War”cih sungah Daniel 10 sunga thu tawh kisai hih bangin gelh hi: “ Lai Siangtho bu a kipatna pan a nunung pen dongin a kimu thei lo vangliatna neite om takpi-a, Pasian tawh a kopte le a langpante khat le khat kido hi. Tua kidona in mihing tungah huzaap nei hi. Hih kidona in Lai Siangtho thuguipi hi, ci hi” (Gregory A. Boyd, God at War, 11).\n1. Lai Siangtho sungah Satan le a pawlte thu kigelhna bang munte om hiam? Dawimangpa a om lo takpi hi-in limciinna bek hi leh mihingte aa dingin bang lametna om ding hiam?\n2. Kum zalom 6 hun lai-in Niccolo Machiavelli in hih bangin pulaak hi: “nautangte in ukna neite a it sangin kihta zaw le-uh hoih zaw hi.” Hih tawh a kilehbulh thu in “Satan in vantungah om theihna\na ngah nawnloh hangin pilna tawh kidim Pasian in Satan susia lo hi. Itna tawh nasepna bek mah Pasian in santhamcingsa ahih manin a bawlsa na khempeuh in Ama thumanna le a hoihna tungah a citak ding uh kisam hi. Vantungmi siangtho khempeuh in mawhna hangin na khempeuh kisiatna, Satan kisiatna ah Pasian’ thumanna le hehpihna tawh a kidimna mu dingin kiging nai lo uh hi. A langpancilin Pasian in Satan susia pah hi leh vantungmi siangthote in itna siksan lo-in lau-na tawh Pasian bia ding uh hi,” ci-in Ellen White in pulaak hi. Ellen G. White, The Great Controvery, 498, 499. Bang hangin\nPasian in lau-na tawh hi lo-in, itna tawh bia ding deih hiam?


url: =21st Ce. PL-a ZCD’ Thusun: Feedback on Feedbacks ~ Pu Zokhai :: ZOMI DAILY\nposted on 6 September 2016 at 8:45 am Lomkholna: News, Politics, Zokhai, Zomi\nKhuaknimna paizia-tawh kituak-in maai-etna, mindeihna-tawh ZCD Penglam Gaalkaap ding-a akitahtah, akipumpiak mite-in ZCD’ pahtaakding lametna-tawh “Hai otot” cihmah, “Bangmah theilo” cihmah, “Zomi itlo” cihmah kammal el-nono zangh giapgiap-a, ahoihding-tawh akibat hang-in “mah-sah-lah brainwashing mechanism” khat ahihman-in “sia” mahmah, socialisation leh civil societal norms-tawh kigamla mahmah cihna ahihi.\n“ZCD Pupipa-in Zomi Zogam – Leitang vaai khaici hong tuhleh,..” ci-a lunggulhna gen leltak-pen siatna omlo-a, ZCD Pupipa kona, zahpihna, hawmthawhna cihbang hilo-hi. Tulaai-a a-popular nuampang penglam hon-in tuabang lungdeih gente zunko, ekko-a ako-pen anti-democratic mindset hi-a, adahhuai mahmah-khat ahihi.\nZomi hihna-tawh Kawlgam bup-a ulian makaai 75% maai-ah Zomi khat Zopuan silh-a thugen kuata-in angtanglo laaizangding ahihiam? Minam vaai “Leitang vaai themcik honggen lehmaw..” akicih man-in ZCD akosia, amudah, alangpan bang-a ana-aituam laak-a ahaii-pan phangphangte ataktak-in mimal min, maaipha zongpak hi-a, ZCD Makaaite-zong mipil ahihman-in tua penglam gaalkaapte paakta khollo dinghi, apahtaak khaakleh dahhuai mahmah cihna ahihi, banghanghiam cihleh democracy gengen-a tuabang penglam gaalkaapte apahtaakleh azuaupi-uh cihna ahihi.\nDemocracy taktak akizauih naailohman bekbek hikeileh tu-azah ningniang ahilo, minam minpua-a thusung, party minpua-a thusung peuhpeuh sunkhial aneilo nangawn eelzeen-a akici ziahziah hizaw laai-hi. Ahizong-in democracy-pen kamdimdim-a gen lualua-in akhiatna-zong athei naailo vive ahihlam aki taangkoko-uh ahihi.\nPu Chin Sian Thang’ thusun thupi-a, Zomi khat ahihna-tawh Kawlgam ulianpite’ maai-ah hongdinna thupi zawlaai-hi. Thu-khat aman khitnung-ah feedback a-om ngeina ahihlam athei naailo mite thupi lo-hi. Feedback kuul asalo mi-in anu’ sih, apa’ sih ciang-a kitutpihna, kahna, tamlawhna, lungzuansialna cihte akhiatna athei naailo mihaii taktak ahihi.\nLeitung gamliante-in Feedback, Evaluation thupisak-in, hongcial tangtang zaw-a, Zomi ataangpi-in feedback za-thei naailo uhhi. Akhangcing gamliante-ah program neuno khat nangawn akibawl ciang-in feedback or evaluation form or oral feedback kibawl tangtang-hi: atompen leh atawmpen-in—–\nHih pragram bangci nasa-a? Hoih or Sia\nKoi-mun Hoih sapen?\nKoi-mun Sia sapen?\nMaailam-ah hih program ahoih nading bang kisam sa?\nKoici kipaileh taangpi’n phattuam pihding?\nGamdang khawng-ah tung pheuphau-a Zogam-a siamsinna tualniam leh civilisation & socialisation omlohna-a laaizomte hihbang nampi lungsim apantah ding-a lamet kimlaai ahihte mahmah theikei lehang Zomi khangto hak lualo dingmaw cihnop-huai mahmah-hi.\nZCD Ngalliam Pu Chin Sian Thang damsawt henla, Zomite’ ading khaici manpha atuh avawh zoding-in Pasian-in hongsiam tahen! Zomi Pasian’ Thupha! Zokhai (60 Narr-Maen Drive, Croydon Hills VIC 3136, Melbourne, AU)\nPrevious: Lasiam Niangboih in pasal nei tading: Mopawi sapna\nNext: Singapore ah Zika Virus ngah mi 16 kibehlap, mi 258 hita ~ ZD\nMalaysia aom Rohingya Refugee te March khapan nasemthei tading


url: =1Q2020 Lesson "DANIEL" leh Lesson 1 na ~ MUC\n1Q2020 Lesson "DANIEL" leh Lesson 1 na\nKum zalom 19 a bei kuanlam ciangin kum zalom 20 sungah na khempeuh in a hoihlam hi ding hi, cih lametna in Nitumna-lam gam tampi huzaap hi. Leitung pilna leh nate khantohna (science and technology) in leitung nuntak khua-sak zia tampi domto-in gal, kialpi, zawnna cihte bei ding hi, ci-in lam-en uh hi. Ahi zongin kum zalom 20 sungah lametna bang hi lo-in pilvai het lo thu tam semsem hi i mu ciat hi. Tua bangin mailam hun in nopna tawh kidim ding hi, ci-in lametna bang lo-in, kum zalom 20 hong tuntakteh leitung in bang hangin siatna tawh kidim hi ding hiam, cih ngaihsutna tampi om hi. Mihing si le sa panin zong en lehang leitung in nidang sangin siatna tawh kidim hi. Huaiham angsung deihna, kinengniamna, gitlohna, kibawlsiatna, siatna namcin khang semsem hi. Tua banah leitung khantohna in huaihamna, kinengniam, gitlohna pungsak tektek hi. Tua hi-in “na khempeuh lakah mihing lungsim in sia-huai penpen hi; kua in mihing siatna telthei ding hiam” (Jer. 17:9) cih pen a lamdang hi lo hi. Gam khat leh gam khat kido ding a, kumpi khat leh kumpi khat kilangneih ding uh hi. Mun khempeuh ah pulnatna, siatna, zinlinna tawh kidim ding hi (Matt. 24:7). Gimna, lamet bei-na tawh kidim leitung mite adingin Daniel Bu in, hun nunung-a a nungta eite adingin mailam kalsuanzia ding hong hilh KAMMAL hi (Dan. 12:9). Daniel sungah Pasian in vangliatna khempeuh, theihna khempeuh in Ama khut sung hi, ci-in hong hilh banah Topa Jesuh Khrih in singlamteh tungah sihna hong thuakin, leitung thupiangte in a hong pai kik ding kamciamte pulaak hi, ci-in hong hilh hi.\nDan. 2, 7, 8, 11 in leitungah a hong khangkhia kumpi khat khit kumpi khat (Babylon, Media-Persia, Greece leh Rome) pulaak khol a, Nihvei Kumkikna khitteh vangliatna tawh kidim Pasian’ tawntung gam hong piang ding hi, ci-in hong hilh hi. Genkholhna bangin leitung kumpi khat khit khat hong khangkhia uh hi. Daniel genkholhna bangin tuni dongin Rome in vanglian hi. Dan. 2:33, 41 sung a genkholhna bangin milimpi kheme in tuhun Europe gam sung kikhenna genkhol hi. Tua bang mahin Rome pawlpi zong tangtung hi. Tua hi-in Babylon, Greece leh Rome hunlai-a mite in a muh khakloh uh thute tu-in eite in i mu kha hi. Genkholhnate khat khit khat tangtungin, tuhun in bang hun hi ta hiam, ci-in i thei a, Pasian pen muanhuai hi; Khrih hong pai kik khitah a hong tung ding Ama Vanglian Gam hong tung takpi ding hi, cih muanna i nei hi. Daniel Bu in Seventh-day Adventist pawlpi upna limtakin a pulaak khat hi. A diakdiakin Dan. 8: 14 “ ni 2300 a bei ciangin biakbuk in kisiansuah ding hi” Hih in Dan. 7: 22, 26, 27 tawh tonkhawm hi: “ A lian mahmah vantung thukhenna om a, hih thukhenna in Vangbel Pasian misiangthote maipha pia hi. Tawntung Pasian gam hong kiphut ding hi. Leitung kumpite tawh etkak ding hi leh leitung kumpite in tawmvei sung bek kimang hi. Pasian gam in ahihleh a tawntungin kip ding hi.\nHihte khempeuh entel hi lehang Khrih in bang zahin mimal khat ciat tawh hong omkhawm hi, cih kimu hi. Nebechadnezzar zan mang a kipan humpi kua sung pan Danial suahtaknate in Pasian in A mite tawh hong omkhawm, Ama vangliatna in eite hong ompih ahihna kimu hi. David in a gina lo Kumpi Belshazzar tungah a pulaak bangin i nuntakna, i hihna khempeuh in Pasian khut sungah om hi (Dan. 5: 23).\nTu quarter sung i sin ding Daniel Bu in a kigelh zawh kum tul tampi cingkhin hi mah taleh tuni dongin a lian mahmah Khrih hong itna leh Ama zia le tong hong laak hi.\nLESSON 1 DEC. 28 – JAN. 3\nA THU SIMNA PANIN THEIHTELNA\nTu Kaal Sung Sim Ding: Lk. 24: 25- 27; 2Pet. 3: 11 – 13; Jonah 3: 3-10; Gam. 14: 34; Dan. 9:23; 10:11, 12\nKAMNGAH: “Fillip zong ama kiangah va tai a, kamsang Isaiah laibu a simna za ahih manin,“Na laisim a khiatna na thei hiam? ci-in a dong hi (Sawltak 8:30).\nI pawlpi in Daniel sung a genkholhna panin a hong piang khia pawlpi hi. Tu quarter sung kisin ding Daniel i theih nadingin a nuai-a thute i phawk ding kisam hi.\nKhatna: Khrih in Lai Siangtho buppi ii bulpi ahih mah bangin Daniel Thubu bulpi zong Khrih hi.\nNihna: Daniel Thubu kigelhzia, thuzuanzia etlawm mahmahin, a sung a kigelh thuguipite theihtel zo dingin hong huh hi.\nThumna: Genkholhna tawh kisai-in leitung hun bei dong a huamin genkholhnate leh tomkal sung bek ading genkholhnate ci-in genkholhna nam nih om hi, cih i phawk ding kisam hi. Hih thu in Daniel leh a dang kamsangte Isaiah, Amos leh Jeremiah cihte kilamdanna nei hi.\nLi-na: Daniel genkholhnate en lehang genkholhna ni khat ciangin kum khat ahihna i mu hi.\nNga-na: Daniel in a piang ding thute magenkholhna hi bek lo-in, tuhun ading nisim nuntak khuasakzia ding hong hilh hi.\nKhrih: Daniel Gen Thubulpi\nLk. 24: 25 – 27;Jn. 5: 39; 2Kor. 1:19, 20. Bangci bangin Khrih in Lai Siangtho thumungpi hi, ci-in pulaak hiam?\nJesuh in Lai Siangtho thubulpi hi. Daniel thumungpi zong Khrih mah hi. Gentehna-in Daniel thuak gimnate in, a vekin a hi kei zongin, vantung vangliatna nusia-in mawhna khuamial, siatna tawh kidim leitungah Khrih thuakna limcing hi. Tua banah Daniel leh a lawmte in Babylon nuntak khuasakzia a zawh nadingun Khrih kiang pan pilna tawh kidim uh hi. Daniel 2 in leitung hun bei ding genkhol a, tua suangtum, Khrih Kumpi Gam, leitung kumpi gam khempeuh beimangsak ding hi.\nDaniel 3 in Khrih in Ama tung a citak mite meikuangpi sungah a ompihna pulaak hi. Chapter 4 in Pasian in Nebuchadnezzar hemkhia-in a nuntak sungin Vantung Ki-ukna thu theitel hi (Dan. 4: 26). Vantung Ki-ukna cih kammal in Khrih in Mihing Tapa Khrih in (Dan. 7:13) ukna leh kumpi gam khempeuh in Ama khutnuai hi, cih pulaak hi (Dan. 7). Daniel 5 in kumpi Belshazzar a sihna leh Babylon in zu tawh pawi bawlin khua phawk lo-in a om laitakin Persia ukna nuai-ah a kiatna hi. Hih in Satan leh amah tawh nasem khempeuh in Khrih leh a vantungmite in a suksiat ding limcing khol hi. Daniel 6 in bawlsiatnate in thuman lopi siampite in Khrih a mawhsakna uh limcing khol hi. Tham lo-in Kumpi Darious leh Pilate in Daniel a suahtak nading a vaihawmnate uh pulaak hi (Matt. 27: 17 – 24).\nDaniel 7 in Khrih in Mihing Tapa hi, ci-in pulaakin, a mite a ukna leh a gam in kip tawntung ahihna pulaak hi. Daniel 8 in Khrih in vantung biakbukah siampi sem hi, ci-in hong hilh hi. Daniel 9 in Khrih in mawhna hangin sihna hong thuakna, Pasian le A mite kikaal thuciam kipsak kikna dingin a sihna thu hi. Daniel 10-12 in Khrih in galkap mangpipa Michael ahihna, dawi gilo khempeuh do-in zo-a, sihna panin a mite honkhia hi.\nTua hi-in Khrih in Daniel thu guipi hi. Daniel sung a kipatna panin a tawp dongin kigelh khempeuh in Khrih pulaak uh hi.\nBangci bangin gimna, hamsatna leh zia-etna hi taleh nopna, lungdamnate in Khrih hong mitsuansak thei hiam? Bang hangin Khrih bulpi-sak ding thupi hiam?\nDaniel Bu Thuluanzia\nDaniel 2-7 in Aramaic tawh kigelh hi-in, tua lote Hebrew leh Aramaic tawh kihelhin kigelh hi. Daniel sung laigelhzia, laipai-te in a nuai-a thute limtak pulaak hi.\nA: Nebuchadnezzar mangmat kumpi gam li-te (Dan. 2)\nB: Pasian in Daniel lawmte meikuangpi sung pan hotkhiatna (Dan. 3)\nC: Nebuchadnezzar tungah thukhenna (Dan. 4)\nC:Belshazzar tungah thukhenna (Dan. 5)\nB: Pasian in humpi kua sung pan Daniel a hotkhiatna (Dan. 6)\nA: Daniel mangmat kumpi gam li-te (Dan. 7).\nLaigelhpa in a pulaak nop thute a laigelhzia tungtawnin zong pulaak hi. Daniel 1-7 in a pulaak thuguipi C, C (Dan. 4, 5). Pasian in tawmvei sung Nebuchadnezzar ukna lakkhiatnsak hi; Belshazzar ukna beimangsak hi. Tua hi-in Dan. 1-7 in Pasian in ama koih leitung kumpi tungah a thuneihna leh amau vangliatnate a beisakna pulaak hi. Kamsangte in a pulaak nop thute laisimte in a theihtel nadingun laigelhpa in gen kikkik hi. Gentehna-in Egypt tawh kisai-in Pasian in Pharaoh tungah mangmatna nih vei pia hi (Pian. 41: 1-7). A masa-in a thau mahmah bawngtal sagihte a gawng mahmah bawng sagihte in nawmvalh uh hi. A nihna in mangbuh kung hoih mahmah sagihte a gina lo mangbuh kungte in ne tum uh hi. Hih mang nihte pulaak thu in a kibang thu hi: kum sagih sung nopsakna tawh kidim ding a, tua khit ciangin kum sagih sung kialpi tung ding hi.\nDaniel sungah zong Pasian in a mite a hilh thute gen pha kik kik hi. Daniel sung a thute in khenpi 4 pha-in, tua thu li-te kipulaak kikkik hi. A tawpna-ah vanglian Pasian zawhna kipulaak hi. Tua genkholhna khat ciat in kumpi gam khat ciat pulaak uh hi mah taleh tua kumpi gamte in Daniel hun a kipan leitung hun bei ding hun ciang dong huam hi.\nDan. 8 & 9\nThukhenna pan Lei Thak\nDan. 2: 44; Late 9: 7-12; 2Pet. 3: 11- 13 in tawntung ading lametna bang hong guan hiam?\nDaniel 1 Sung a Bei Hun Huamin Genkholhnate\nDan. 3 in genkholhna dangte tawh kibang lo hi. Daniel in leitung bei hun huamin genkhol a, tua lo kamsang dangte’n kum tawm khat sung huam thu genkhol hi. Hun dong huamin genkholhnate in tuam deuh a, kum tawm khat sung huam a genkholhnate tawh kibang lo hi.\nMangmatna leh muhkholhnate: Pasian in kamsangte tungah hun bei huam a genkholhnate a pulaak ciangin mangmatna leh muhkholhnate tawh pulaak hi. Kum tawm khat huam a genkholhnate ah kamsangte muhkholhna zong kihel thei a, “Topa kammal in ka tungah hong tungin” ci-in pulaak uh hi. “Topa kammal in ka tungah hong tung hi” cih 1600 val bang kimu thei hi.\nLimciinna tuamtuam tawh pulaak:Kum tawm khat huam a genkholhnate-ah limciinna tam lo hi; a om zongin theihhak lo hi. Hun bei dong huam a genkholhnate-ah mihing theihzawhloh limciinna, lim le mel tuamtuam (ganhingte, a lauhuai ganhing kha neite, kii nei cihte) tawh pulaak hi.\nPasian vangliatna leh ciangtan nei lo: Hun tomno ading genkholhnate bang lo-in hun bei dong huam a genkholhnate in mawh kisikna leh kisiklohna tungah kinga lo hi. Hun tom khat sung ading genkholhnate ahihleh Israelte in Pasian tawh a thuciam uh a zuih uh leh zuih lohna tungah kinga hi. Hun bei dong huam a genkholhnate in Pasian in Daniel hun a kipan leitung bei dong a uk kumpi lian khat khit kumpi lian khat pulaak hi. Hih genkholhnate in Pasian theihkholhna leh Ama thuneihna siksan hi-in, mihing deihtelna tungah kinga lo hi.\nJonah 3: 3-10 sim in. Hih in kum tawm khat sung genkholhna maw, ahih keileh leitung bei huam genkholhna hiam? Daniel 7:6 in leitung bei huam maw, kum tawm khat sung ading genkholhna hiam?\nGenkholhna tawh kisai kum tawm khat sung ading genkholhnate leh leitung hun bei huam a genkholhnate tawh kisai thute theihtelna in manpha hi. Hih genkholhnate in Pasian in a kamsangte tungah lampi tuamtuam zangin thu pulaak khol hi, cih kimu hi (Heb. 1:1).Nihna-ah tua bangin kum tawm khat sung ading genkholhnate leh leitung hun bei huam a genkholhnate khentel theihna in Lai Siangtho deihhuai-na khangsakin, Lai Siangtho in thuthuk hi, cih hong hilh hi. Thumna-ah tua bangin khentel theihna in Lai Siangtho genkholhnate Lai Siangtho tawh kituakin a khiatna hong hilh a,“Thuman thutak” theihtelna hong guan hi (2Tim. 2:15).\nHosea 3: 4,5; Amos 8:11; Zechariah 9:1 siksanin Khristian kimkhat in hun nunung a piang ding genkholhnate Middle East gamah tangtung dingin pulaak uh hi. Koi bangin tua bang lamette in khial hiam? Bangci bangin kum tawm khat ading leh leitung hun bei dong huam a genkholhnate in tua bang khialhna panin hong dal ding hiam?\nTuhun tawh Kituak Daniel\nDaniel a kigelh zawh kum 2500 val a sawt khit hangin a sung a thute in kum zalom 21 a Pasian mite ading zong hong hilh hi. Eite adingin Daniel genkholhna in manpha ahihna thu thum i pulaak ding hi. Pasian in i nuntakna hong uk hi. Haksatna khat i phutkhak ciangin Pasian in na khempeuh uk a, A mite adingin a hoih penpen hong pia hi. Babylon gam a Daniel hamsatnate, Egypt gam a Joseph hingimnate a kipan Persia gamah Esther thuaknate in Pasian in na khempeuh uk hi, cih hong lak hi. Hebrew khangno thumte in gamdangah saltang uh a, milim bia mite ukna nuai-ah nungta uh hi. Mite in amaute pen Pasian taisan mite, thanem mite bangin mu uh hi. Ahi zongin Topa in amaute thahatsak hi; lamdangtakin amaute zang hi. Gimna, zia-etna, langpanna a hong om ciangin Pasian in Daniel, Joseph leh Esther a ompihnate i phawk ding kisam hi. Topa in na khempeuh a uk Topa hi, ci-in i muan ding kisam hi. Gimna, zia-etna i thuak hangin Topa in eite hong nusia lo hi.\nPasian in Ama deih bangin leitung hunpai-zia khempeuh hei hi. Khat veivei ciangin khiatna nei lo siatna mawhna, gitlohna tawh kidim leitung a thupiangte in hong lungmangsak hi. Ahi zongin Daniel pulaak thu in Pasian in na khempeuh uk hi. Daniel sung thu mal khempeuh in Pasian in leitung thupiangte tungah vangliatnna nei-in uk hi, cih hong hilh hi. Ellen G. White gen mah bangin, “leitung mite tangthu a kipan gam khat ii khantohnate, kumpi khat khit kumpi khat in a makaihnate in mihing vangliatna pan a piang khia tawh kibang hi. Mihing sepzawhna, hih zawhna tawh leitung thute kikhel hileh kilawm hi. Ahi zongin Pasian kammal hong hilh bangin, leitung a thupiang khempeuh, kumpite vangliatna a kipan gam makaite tungtawnin a kilang lo Hehpihna Nei Pa in Ama deihna kicin nadingin damtakin nasem hi. Education, 173.\nHun nunung-a a nungta Pasian mite etteh dingin lampi hong koihsak khin hi. Daniel leh a lawmte nunzia in, leitung mite muhna panin haivai tawh a kibat hangin, Lai Siangtho’ deih nunzia hong lak uh hi. A nungta Pasian biakna panin Babylon biakna zui-in amaute nungzui dingin zia-etna a thuak uh ciangin Topa tungah citakin Pasian kammal bangin nungta uh hi. Daniel leh a lawmte in Topa tungah cihtakna, ki-apnate in hotkhiatna thu hangin langpanna a kipan bawlsiatna i tuah hun ciangin a hong thakhuahsak ding thute hi. Daniel in Topa tungah a citak mi khat in gam le minam, hong uk uliante adingin phattuamna pia thei veve hi, cih hong hilh hi.\nDan. 9: 23; 10: 11, 12; Matt. 10: 29 – 31 sim in. Pasian in mimal khat ciat thuak gimnate kinpih ahihlam bang pulaak uh hiam?\nNgaihsutbeh Ding: Lai Siangtho in Piangsak Pa a thei nuam khempeuh a makaih dingin hong kigelh ahi hi. Pasian in mihing tungah mailam thu dingte hong laakkhol hi. Vantungmite a kipan Khrih mahmah in Daniel leh John tungah a sawt lo-in a hong tung ding thute pulaak uh hi. Eite in hotkhiatna i ngah nadingin a kisam thu khempeuh mihing tungah hong kihilh khin hi. Thuman thutak thei nuam-a a zong mi khat tungah ama theihzawh loh ding thuthuk kipulaak lo hi. Topa in kamsang Habakkuk tungtawnin hih bangin gen hi: “ Nangmah ka hong muhsak thu khempeuh a simnop mahmah dingin tungman peek tungah gelh in” (Hab. 2:2). Thungetna tawh Lai Siangtho a sim mi khat in Pasian kammal theitel ding hi. Thuman thutak a thei nuam mi in thuman khuavak mu ding hi. “ Lungsim thutang mite tungah khuavak tang hi” (Late 97: 11). Pawlpi in nasem lo-in khangto ngei lo ding hi. Pawlpi mite in thuman theihnopna nei-in, thuman thutak zongkhia keileh pawlpi in khangto thei lo hi.” Ellen G. White, The Great Controversy, 521, 522.\n“Daniel leh a lawmte nunzia i sin ding tampi om hi. A om omna munah silesa nopsakna ding zia-etna thuak uh hi. Ahi zongin amaute in nisimin Pasian zahtakin Ama minthangsak zaw uh hi. Siatna namcin khempeuh pelh uh hi. Satan zia-etna lampi panin kihemkhia uh hi. Amaute in Topa tungah citak uh ahih manun Pasian in thupha tawh thukkik hi.” Manuscript Releases (No. 224), vol. 4. Ellen G. White Estate, 1990), 169, 170.\n1. Daniel Bu thusinna panin thu lian mahmah khat kimu thei hi. Pasian in minam khempeuh tungah ukna nei hi banah mimal lungsim tawng a thei, eite tawh mimal kizopna a nei Pasian hi. Gentehna-in Daniel 2 ah Pasian in pagan kumpi mangmansak hi. Mi khat in khuaphawk lo-in a ihmu laitak a lungsimah thu a va thun thei cih pen Pasian in mihingte tawh bangzahin kinai cih thu pen lamdang hi. Tua kawm mahin kumpi pa mangmat in leitung hun bei ma dongin a khang khia ding leitung kumpite khat khit kumpi khat pulaak hi. Hih thute in lametna leh lungmuanna hong guan hi lo hiam? Topa in hong theitel luamahmahin i lungsim, ngaihsutna khempeuh thei hi, cih thu in na nunzia kisittel ding hong hilh hi lo hiam? Hih thute siksanin bangci bangin Singlamteh kamciam in thupi mahmah hiam?\n2. Kum tawm khat sung ading genkholhnate leh leitung bei dong a huam genkholhnate kilamdanna na lawmte tawh kikum in. Tua bang genkholhnate Daniel simloh Lai Siangtho mundangah a kigen a om hiam?\n1Q2020 Lesson 1-13 dong na etnop leh Hih link na mek in maw!


url: =This group is for parents, caregivers and famlies living in Jackson Heights, NY who are interested in building a community with other famlies.\n3673 members  Last activity Sep 20\n2379 members  Last activity Sep 19\n1467 members  Last activity Sep 17\nThe Park Slope Neighborhood Exchange is a FREE online resource for local parents/families residing in Park Slope, and the surrounding neighborhoods of...\n1009 members  Last activity Sep 20\n787 members  Last activity Sep 20\n685 members  Last activity Sep 15\n595 members  Last activity Sep 20\nThe Sierra Madres and Padres of Nevada County exists to provide support, friendship and community to families with children of all ages.\n651 members  Last activity Sep 20\n532 members  Last activity Sep 20\nAnlangh_global > Naangleem thupuak Anlangh vontawi te aw hanlung ciam ni. En un, sanggam bangin (Anlanghte) pumkhat suak-in atutkhop uh ciangin bangzah in etlawm-a nuam ahi hiam? Late 133:1. Anlangh global pen Leitungbup ih om na ciatciat pan in theihhuai...\n627 members  Last activity Sep 17


url: =Pawlpi Sungah Kisinna - Zomi Adventist Innkuan\nPawlpi Sungah Kisinna\nPheara, Kum 19, in Pasian sittel sawm.\nCambodia gam khuapilian nihna, Battambang khua ah, Seventh-day Adventist pawlpi khangno khatin, kha tamsim tham sungkhat, biakinn a kah khit ciangin; Malachi 3:10, bulphuh in, Pastor pa thugen na, “‘Ka innsungah, an a om theih na’ng in, sawm a khat teng khempeuh, sumkholna ah hong paipih un, Hong kisin un”; Vanglian Topa in ci hi, ‘Vantung kongvangte hong in, na koih na’ng uh ta lo liang dongin, thupha kong piak leh piakloh hong kisin un, “cih thu hong za hi.\nSabbath ni in, sumpi donna kuang, a kiang hong tun ciangin, Cambodia sum (riel) 1,000 tawh kim (US maatkhat) banklai khat a khiasuk hi. A sum neihsun a hihi.\nA zingciangin, a u Phirun in, ginnei lopi in, riel 10,000 (US. 2.50) pia hi.\nA u’n bel, kumthakni, sihni thupi te cihbang ciangin, sum pia zelzel hi. Tua banglo peuhmah in sum pia ngei kilkel lo hi.\nPheara in lamdang salua mahmah hi. “Pasian um nuamlo khat hi mah ta leng; Pasian hong piak mah hi, ” a mah’n ci hi.\nA Sabbath kik ciangin, Pasian sin leuleu hi. Sumpi kuang hong tun ciang in, riel 1,000 pia leuleu hi. Tu tung ciang, a ipsung ah riel 5,000 nei lai hi. Ahih hang, mai Sabbath ni dong vaksuk vaktoh na’ng motorcycle datsi pan a kipan, kisapna vive hi a, riel 1,000 apiak khit ciangin bel, a sum hong tawm pian mawk hi.\n“A hih hang, kisam tawntung sam kei e, Lawm leh gual tengin, khat khit khat hong pia tekuh a, datsi zong, a kicing dingmah nei tawntung ing e, midang kiang ah sum nget kul liang samkei e,” ci hi.\nNi khat ni ciang, Pheara hong buai mahmah hi. A pawlpi in Christmas pawi bawl a, Pheara in zong a lawm 15 sam hi. Tua a sapte motorcycle tawh thum ta pua in a dawn hong kul hi.\nKhatvei biakinn a tun dektak laitak, a nung a tuangte’n lukhu khulo ci in palik te’n, Cambodia gam thukhun om bangin, hong man uh hi.\nPalik te’n lukhu thu bangmah genlo hi. Licence, owner book cihte bek lakin sawl hi. Pheara in cycle neipa a u sam mah taleh, a u in, tua laikung laidal te ka mansuahna sawtta hong ci ziau hi. Pheara patau lua mai. Palik te’n a cycle manin, a mah zong guta ci in, manthei uh hi. A cih na’ng peuhmah thei nawnlo hi.\n“Pastorpa hong hilh thungetna te ka phawk kik a, thu ka ngen hi,” ci hi.\nPalik Bo liankhat hong tung leuleu in, bangthu hiam ci’n hong dong hi. Pheara in a thu omdaan teng hong gen ciangin, Bo pa in “Lem in cia, 20,000 hong pia in la, pai lel o,” hong ci hi.\nPheara in sum nei peuhmah lo hi, sum piakloh in lah suakta lo ding. A nung a a puak thung-ip sung ah bel, a zuak khot zawkloh, laptop computer lui om sam hi. A motorcycle, palik te kiangah nusia in, a pongsai ( ) khat ah tai vingveng hi. A pongsai (အပေါင်ဆိုင် ) pa in, riel 40,000 tawh sang a hih man in, palik te riel 20,000 pia thei hi.\nTua thupiangin, Pheara upna khangsak mahmah hi. “Hih thupiang teng pen, kei a dingin, Pasian omtakpi a hihna, teci hi; ka haksat, ka beidon ciang in ka thungetna Pasian in hong dawng hi,” ci hi.\nChristmas pawi a hong pai, a lawmte in, tua thupiang teng a theih uh ciangin, “Na Pasian in, Palik te’ khutsung panin, nang hong honkhia hi,” ci uh hi.\nPheara in, a lawm dawnding omlai teng, a va dawnna ding in, biakinn pan, mi lukhu kawm in, va dawn hi.\nTu ni in, a mau innkuan sungah, Pheara bekmah Christian ki tuiphumsa a hihi. Amah in university sang naupang a hih banah, pawlpi mite computer hilh Siapa zong a hihi. Tu quarter Sabbath 13 na pan, nong khenkhiat dinguh sumpi te in, ama’ class te, mipi te tawh kizomsak ding hi. Pheara leh mipi te, a kizop theihna dingin, nong khenkhiat uh sumpi te, lungdam kong ko uh hi.\nSee also Tua Thusim pen Kilawmtatna Hi\nPheara a sim daan: pee-RA\nLawm Neilonu' Lawm\nPrev post Lesson 4: Kipumkhat Nading Tawhtang\nNext post Aw Khum Naupangno


url: =Gambia President thakin Gambia min panin Islamic kici phiat ~ TK Lian :: ZOMI DAILY\nposted on 29 January 2017 at 4:57 pm Lomkholna: News, Thangkhanlian, World\nJan. 29, 2017: Gambia President thak Adama Barrow in a gam uh nasia takin puahphat sawm a, intelligence agency pen thuman lo lua in mi tampi pimang in gawt uh hi ci-in National Intelligence Agency (NIA) a min laih ding hi a cih banah Gambia official min panin Islamic cih nulmang (phiat) hi. Burrow in a gam uh nin phual pan leh a tukna panin phong kik in lam pha kik ding hi’ng ci hi. Gambia gam pen Yahya Jammeh in kum 22 sung na uk a, nung nipini in taimang hi.\nBarrow in zan in news reporter-te kiangah NIA pen a min laih kul a, training lim takin piak phat ding kisam hi ci hi. Jammeh in a uk hun lai-in a kiman a thong a kikhumte khentuam om lo-a thukhenna (rule of the law) tawh thukhen ding kisam hi na ci hi.\nBarrow in 2015 in Jammeh in Gambia official min dingin “Islamic” a koih pen kiphiat ta hi ci-in pulak hi. Gambia gam pen 90% Muslim hi a, adangte pen Christian leh animist kici biakna zui uh ahih manin Gambia pen “Islamic republic” gam hilo hi ci-in Burrow in gen hi.\nGambia gam kum 22 sung a uk Jammeh in Gambia sum $11 million a taimangpih banah luxury cars a hun khop taimangpih in Equatorial Guinea gamah tai hi. Barrow in first cabinet a sehte lakah Vice President Fatoumata Jallow-Tambajang kihel a, upa lua ta hi cih hangin thubuai om hi. Gambia galkap phuahphat ding a gen hangin tu lianin West African galkapte Gambia a 4,000 omna thu a kidot ciangin Burrow in West African galkapte pen Gambia humbit dinga om uh hi ci-in dawng hi.\nWest African galkapte kiciah kiksak nai lo ding hi ci-in gen beh hi. Gambia pen British ten a gamkeek lai un a lak uh hi a, British colony ci-in sawtpi tak na om a, gam neucik khat ahi hi. Gambia pen Democracy deihna bangin mipi tamza deihna tawh kumpi a kiteel a kilaih kik masakna pen hi lai hi.\nPrevious: US Federal Judge te’n Trump in gambeel te dalna dingin Executive Order asuaikaih uh dal ~ TK Lian\nNext: Yangon Airport ah Sitni khat thautawh kikaplum ~ ZD


url: =ZCD in lam khiallo ding\nZOMI IT TE; Census vai tawh kisai in ZCD in Party zum hon cil akipan ki gen khin hi.December 10,2013 ni in zangkong Hlutdaw ah Minister U Khin Yi in, party 33 ong sam in Census sep zia ding ong gen in,codinglist leh Ques; 41 te ong gen khia hi.form te zong ong pia in tua pan ZCD in Census teh gelh ding dan te a ki cian in ki tel pan hi.Copy ki bawl in tua pan kitangko khia hi.Code sung aomlo te Other 914 ah gelh thei cih teltak ong gen in mipi tung ki thei sak pah hi.Party te a thei masa ki hi bilbel hi.\nTu in zong VOA interview pan ong gen kik leuleu in ki tel semsem ta hi lungdam huai mahmah hi.ZCD in hun tom lua sa in kua mahmah in ong ki pan khia ding aci omloa hih teh Party Policy bulpi / Chin hilo ZOMI hi ung a ki cici kum- 25 -a sawt khit teh TOPA ong lamlahna hi ci in ip sung sawk in ki diang khia pah hi.Party vai bek hilo ahih man\nin,GZA,ZYA,ZCLS cih dan Zomi min pua khempeuh tawh a munmun ah ki semsem ta hi.,Hi thu pen Pasian nasep zah phial bang in mikim inn lusi khua kim ah gen kisam a, thu hamsa pi khat hi.Zomi it khempeuh in om nana mun ciat pan ong diang khia ta un.\nTua hi ZCD in tel,tak in kan in ong ki gen khia hi,U leh Nau te aw bangbang ahi zong ong um mai un ko a ding hilo hi, lam ong ki khialh pihlo ding hi,maban khempeuh Khempeuh ZCD in sitan in ong pang ding hi,Vote ngah nang hi peuh mah lohi.Kitel ciang na ut peuhpeuh uh pia unla tutung ZOMI mah na ci ta un itna tawh ong thum ung.


url: =Revolutionary Evolution of an Untold Legacy: Zomi leh Gamdang\nGadang i pai ciang in mawk pai, cimphawng, sum nei in i zat na ding theilo a mawk pai cih bang om nailo phot hi. Zomi sung ah gamdang pai lak ah a ciah kik ding in a pai sang in a lem leh om suak ding, ahih kei leh pai suaksuak ding cih gamdang pai a tamzaw te' ngaihsutna hi ding hi. Khat veivei ciang in gamdang pai Zomi te ciahkik ding a lunggulhte in zong gamdang hong tung khin taktak le uh deih bang leh gal ngaihsut bang in ki ciah kik meng meng theilo in, lungsim leh veina om bang in ki kalsuan thei khinlo hi.\nPosted by Taang Sianpu at 11:41 AM